text:
– ओ. पी. सिंह
पाकिस्तान के आदत से तंग आ के पिछला हफ्ता भारत आपन “रणनीतिक संयम” के रणनीति छोड़ के पलटवार कइये दिहलसि. आ अइसन घाव दे दिहलसि कि ओकरा ना देखावते बनत बा ना बतावते. भोजपुरी के अखबार रहीत त “संपादकीय संयम” रखला बिना ऊ भोजपुरी कहावत वइसहीं दोहरा देतीं. बाकिर अखबार हिन्दी वाला ह से तनिका बदल के बतावत बानी कि “पिछाड़ के घाव ना देखावते बने ना सुनावते”. पाकिस्तान ना हल्ले कर सकत बा ना हमले. सबले बड़ परेशानी ई कि भारत ई काम कइलसि कइसे कि पाकिस्तान के नींदो ना टूटल आ भारत मार के चलि गइल.
एह बाति के भोजपुरी वाले मजा ले के सोच सकेले आ हम कहलो उहे चाहत बानी. भोजपुरी के सहजता हिन्दी के अनुशासन में बिलाइल जात बा आ कुछ भोजपुरिया चाहतो इहे बाड़ें कि भोजपुरी के आम आदमी के भाषा बनल मत रहे दीहल जाव, एकरा के सभ्य लोगन के भाषा बना दीहल जाव. अब एह सभ्यता का आड़ में कतना कारगुजारी हो जात बा उहो सभे देखत बा.
हिन्दुस्तानो में अइसनका नमकहरामन के कमी नइखे जे बिना पैटरनिटी जँचववले अपना बापो के बाप ना मान सकसु. उनुका ओह बेरा के सबूत चाहीं जब उनुकर बीया रोपाइल रहुवे. उनुकर माई जबले अपना पतिव्रता होखे के सबूत ना दे देसु तबले ऊ उनुका के छीनारे मनीहें. अरविन्द केजरीवाल, संजय निरुपम, दिग्विजय सिंह, पी चिदमबरम जइसन लोग अइसनके जमात से आवेला. ई लोग एह बाति के सबूत देखल चाहत बा कि भारत सचहूं पाकिस्तान के मार के चल आइल. एकरा पीछे के मकसद ई बा कि पाकिस्तान जान सको कि कवना तरह से ई सर्जीकल स्ट्राइक भइल, कवन तरीका अपनवलसि भारत, कवना साधनन के इस्तेमाल कइलसि.
महतारी कहत बिया कि ए बबुआ तू अपना बापे के जामल हउव, बाकिर ई लोग माने के तइयार नइखे. एह लोग के लागत बा कि जइसे दिल्ली में राशन कार्ड बनवला घरी के वीडियो बना लेलें आपिया कि बादो में वेरिफिकेशन होत रहे, वइसहीं उनुकर बापो बना के रखले होखीहें. माने के तइयार नइखन कि हर बाति के प्रमाण देखावल ना जाव. वइसे जेकरा अपना बाप के प्रमाण चाहीं से लैब जा के आपन डीएनए जचँवा सकेला. वइसहीं एह लोग के चाहीं कि पाकिस्तान के कराहल सुनो, टाँग पसार के चलत देखो आ मान लेव कि सचहूं पाकिस्तान के मरा गइल रहुवे ओह राति.
अगर ई बाति साफ ना रहीत त दुनिया के सगरी देश भारत के कइल कार्रवाई के जायज ना ठहरवतें. आजु पाकिस्तान दुनिया के आपन मुँह नइखे देखा पावत. केहु ओकर सुने भा माने ला तइयार नइखे. बाकिर पाकिस्तान के दलाली करे वाला एह अहिन्दुस्तानियन के चैन हेरा गइल बा. सोचत बाड़ें सँ कि अतना दिन से चलल आवत कायरता के रणनीति के छोड़ काहें दिहलसि भारत. पाकिस्तान अलगे परेशान बा कि परमाणु हमला करे के धमकी के ब्लफ गेम खोले के हिम्मत कइसे क लिहलसि भारत. पहिले त हर लड़ाई में हरला का बाद एगो शगूफा मिलल रहुवे परमाणु हमला करे का धमकी का रूप में, अब उहो छीन लिहलसि भारत. काठ के कड़ाही अब दुबारा चढ़ी त कइसे.
अब एह बदलल हालात में ओकरा आपन बचाव के राह खोजे के पड़ी. बलूचिस्तान के मामिला अलगे रंग पकड़ले जात बा आ अब लागत बा कि देर सबेर बलूचिस्तान के आजाद होखे से रोकल नइखे जा सकत. पाकिस्तानो में आवाज उठल शुरू हो गइल बा कि जब हाथ मे आइल बखरा बटोरा नइखे पावत त गाछी के फल खातिर बेचैनी काहे. आ पाकिस्तान के एह पीड़ा से परेशान बाड़ें हिन्दुस्तान में रहे वाला पाकिस्तानी दलाल. हिन्दुस्तान के संतोष इहे बा कि अमन के धंधेबाजन के अबहीं ठकुआ मरले बा आ अब ऊहो आपन धंधा चलावत रहे ला कवनो नया तौर तरीका खोजे में लागल बाड़ें. आ हम लागल बानी कि कइसे भोजपुरिया अंदाज में बेलाग बतिया सकीं आ सआदत हसन मंटो के कहल बाति दोहरा सकीं कि “औरत के छाती के छाती ना कहीं त का कहीं?”


c: text/html

text:
रियलिटी शो चक दे बच्चे आ सुर संग्राम का जरिये छोटका पर्दा पर आपन चमक देखावे वाला भोजपुरी सिनेमा के मेगा स्टार एक बेर फेर से सुर संग्राम के संचालन करे जा रहल बाड़न. सुरसंग्राम का पिछलका सीजन में मनोज तिवारी अपना शानदार एंकरिंग से एह कार्यक्रम के लोकप्रियता के बुलन्दी पर चहुँपा दिहले रहन. महुआ टीवी एही चलते फेर से उनुके के ई जिम्मेदारी दिहले बा.
मनोज तिवारी के कहनाम बा कि सुर संग्राम का माध्यम से यूपिये बिहार के ना बलुक पूरा दुनिया के भोजपुरिया सीधे जुड़ेले आ अबकी बेर त बहुते कुछ नया होखे वाला बा एह कार्यक्रम में.
(स्रोत : शशिकान्त सिंह)

robotstxt: allowed

filter: keep


text:
अपना वकील बेटी का चलते जेटली बैंक घोटाला पर चुपी लगवलें : राहुल
नयी दिल्ली, 12 मार्च (वार्ता). कांग्रेस अध्यक्ष राहुल गांधी आजु वित्त मंत्री पर सीधे आरोप लगावत कहले बाड़न कि बैंक घोटाला के आरोपियन का तरफ से मामिला सामने अइला से पहिलहीं वित्त मंत्री अरुण जेटली के वकील बेटी के लॉ कंपनी के बड़हन रकम दे दिहले बाड़ें आ एही चलते जेटली एह घोटाला पर चुपी सधले बाड़न.
राहुल गांधी ट्वीट क के कहले बाड़न कि – ई खुलासा भइल बा कि बैंक घोटाला के आरोपियन का तरफ से वित्त मंत्री अरुण जेटली के वकील बोटी के लॉ फर्म के बड़हन रकम के भुगतान भइल बा आ एही चलतो हमनी के वित्त मंत्री बेटी के बचावे ला पंजाब नेशनल बैंक घोटाला मामिला में चुपी सधले बाड़न.
कांग्रेस अध्यक्ष के कहना बा कि केंद्रीय जांच ब्यूरो जब आरोपी से जुड़ल दोसर लॉ फर्मन पर छापा मरले बाड़ें त वित्त मंत्री के वकील बोटी का मामिला में ऊ कुछ काहे नइखे करत. जब सीबीआई आरोपियन से जुड़ल अउरी लॉ फर्मन में छापा मारेलें त उनुका फर्म पर छापा काहे नइखन मारत.


text:
– केशव मोहन पाण्डेय
दहशत के किस्सा त दर्दनाक होइबे करी।
ग़म के दौर में ख़ुशी इत्तेफाक होइबे करी।।
माचिस के तिल्ली कबले खैर मनाई आपन,
जरावल काम बा त खुद खाक होइबे करी।।
जेकर काम होखे भरम उतारल चौराहा पर,
ओकरो बदन पर कौनो पोशाक होइबे करी।।
जवान बिटिया बिआ गरीब घर के तिजोरी में,
दुआरी-दुआरी ऊ रगड़त नाक होइबे करी।।
उनका पाछे-पाछे जे कबो घूमल होइब बाबू,
जवार में आज तहरो धाक होइबे करी।।
मुहब्बत साँच बा त ई यकीन क ल तुहूँ,
देर-सबेर एगो तहरो डाक होइबे करी।।
तमकुही रोड, सेवरही, कुशीनगर, उ. प्र. के केशव मोहन पाण्डेय, एम.ए.(हिंदी), बी. एड.हउवन. जुलाई 2002 से मई 2009 ले एगो साहित्यिक संस्था ‘संवाद’ के संचालन कइलन, अलग अलग मंच ला दर्जनो नाटक लिखले आ निर्देशित कइले, दैनिक जागरण, हिंदुस्तान आ अउरी पत्र-पत्रिकन में डेढ़ सौ से अधिका लेख, आधा दर्जन कहानी, आ अनेके कविता प्रकाशित. आकाशवाणी गोरखपुर से कईगो कहानियन के प्रसारण, टेली फिल्म औलाद समेत भोजपुरी फिलिम ‘कब आई डोलिया कहार’ के लेखन-निर्देशन, अनेके अलबमन ला हिंदी, भोजपुरी गीत रचना. साल 2002 से शिक्षण में लागल आ अब दिल्ली में बिरला एड्यूटेक में हिंदी पाठ्यक्रम के निर्माण आ स्वतंत्र लेखन.
संपर्क – kmpandey76@gmail.com


text:
साईं सागर इंटरटेन्मेंट प्रस्तुति ‘ओढनिया धमाल करेला’ के डबिंग आयुष स्टूडियों में पूरा करा लिहल गइल बा. फिल्म के निर्माता डी. के. शाह आ निर्देशक सत्तार मिर्जा हउवे. एह फिल्म में आठ गो गाना बाड़ी स, जवना के संगीत सजवले बाड़े बाबा जागीरदार. पटकथा आ संवाद रमेश तिवारी के लिखल ह. फिल्म पूरा तरह से पारिवारिक हवे आ लव स्टोरी पर बनावल गइल बा जवना में एक्शन, कामेडी से भरपूर मनोरंजन दिहल गइल बा.
मुख्य भूमिका में दिलीप कुमार, सुमन झा, किरन कुमार बृजेश त्रिपाठी, पिंकी चौधरी आ रमेश गोयल बाड़े.
एह फिल्म अगिला महीना धमाल मचावे आवे वाली बिया.
(दिनेश यादव के रपट से)


text:
बिहार राजद के लोकप्रिय नेता बबन यादव अब भोजपुरी फिलिम में अभिनय करत लउकीहें. माँ सोभारिया फिल्मस् के बैनर तले बनल फिलिम ‘सबसे बड़ा मुजरिम’ से बबन यादव भोजपुरी परदा पर इंट्री मारत बाड़ें. फिलिम में बबन के किरदार एगो भठियारा विधायक के बा. बबन एह फिलिम में ‘आशिकी’ फेम राहुल रॉय संगे दू-दू हाथ कइले बाड़न. साथही बबन यादव अभिनेत्री राखी त्रिपाठी का संगे ठुमका लगावतो नजर अइहें. फिलिम में राहुल राय, योगेन्द्र तिवारी, आनंद ओझा, राखी त्रिपाठी, काजल रघानी, लवी रोहतगी, दीप श्रेष्ठ आ बबन यादव के खास भूमिका बा.
लेखक-निर्देशक धीरज कुमार हउवें. फिलिम के पूरा शूटिंग पटना में भइल बा. निर्माता खुद बबन यादव हउवें. फिलिम एही महीना रिलीज होखे वाली बा.
(प्रशांत-निशांत)


text:
रमेश के शादी शीला से हो गइल दुनो जाना एके कवलेज में पढ़त रहे लोग देखा देखी होत रहे बाकी दुनो जाना अपना कुल मर्यादा के सीमा में रहे लोग। रमेश गोपीचंद शर्मा के लइका रहले आ शीला के बाबूजी के नाम कामेश्वर प्रसाद रहे ।दुनो जाना एके साथे एगो कंपनी में काम करत रहले जा।गोपीचंद कामेश्वर प्रसाद के जूनियर रहन,बाकी प्यार मुहब्बत में गोपीचंद सिनियर लागत रहले , कंपनी के हर आदमी से दुआ सलाम करत रहले चाहे उ छोट होखे चाहे बड़। आ इहे खूबी उनका लइका रमेश में रहे।कामेश्वर के लइका बचपन से हीं पसंद रहे आ मन हीं मन सोचत रहलें हमरा इकलौती लइकी के शादी भगवान करस कि रमेश के साथ हो जाय।
भगवान उनकर सुन लेले रहले आज शीला अपना पति रमेश के साथ बाबूजी के घर छोड़के अपना ससुराल जात बाड़ी । शीला के विदाई कराके कार जब रमेश के दुआर पो रूकल त लोकाचार के तैयारी होखे लागल पहिले दुलहिन के परीक्षण होई एकरा बाद कार से उतरीहन । टोल परोस के मय मेहरारू जुटे लगली सन मंगल गीत गवावे लागल दूर से हित नाता आ गाँव के लोग भी दुलहिन के देखे के फिराक में लागल रहे।जबकि घूंघट में मुँह त ना दिखायी दित बाकि देह धाजा पर हीं संतोष करे के मन बनवले रहे लोग।
अरेरेरेरे इ का इ त बिना परिछावन के हीं उतरके साइड में खड़ा हो गइल मने मने सभे बुदहुदाइल। एक आदमी कार के नजदिक जाके देखलन त समझ गइलन कि दुलहिन ना केहु और ह हो सकेला कि दुलहिन के बहिन होखे।बाकि बहिनियो ना रहे , अब रउआ सभके उत्सुकता बढ़ रहल बा कि इ औरत के ह जे रूप आ सिंगार में दुलहिन से कम नइखे त थोड़ी देर और इंतजार कर लीं दुलहिन के परिछावन हो जाये दीं।
टोला परोसा के सभ मेहरारू जुटके दुलहिन के परिछावन कइली जा फिर दउरा में डेग डलाइल साथे साथे उ औरत भी दुलहिन के पकड़ के चलत रहे और उत्सुकता बढ़ गइल , जरूर कोई हितलग्गु बिया नात दुलहिन के एतना नजदीक ! ओहु में परिछावन से लेके कोहबर तक।
अब हम रावा सभे के उत्सुकता खतम कर देत बानी उ दुलहिन के देखभाल करे खातिर उनका गाँव से आइल बाड़ी आ लोकनी कहाली।चूकिं दुलहिन के नया घर मिलल बा एह से अभी खुले में थोड़ी समय लागी त आपना मन के बात गाव के लोकनी से बेहिचक कह सकेली ।इ लोकनी भेजे के रिवाज आज से ना बहुत पहिले से चलल आ रहल बा , राजस्थान के राजा महाराजा लड़की के साथ कुँवार लड़किन के झुंड़ दहेज में देत रहे लोग जेकरा के गोली कहल जात रहे। उ गोली राजा के राज्य के हिस्सा मनल जात रहे शादी वियाह आ घर बसावे के सभ जिम्मेदेरी राजा के रहत रहे। बाकि लोकनी बियाहल औरत होली आ कुछ दिन दुलहिन के साथे रह के फिर से वापस चल जाली ।अब कवन लोकनी कितना दिन दुलहिन के साथ रही उ घर में ओकर इज्जत आ सम्मान के उपर रहे।एगो चतुर लोकनी अपना व्यवहार आ वाक् पटुता से महिनो रहत रहीजा आ घरवाला लोग उनकर इज्जत करत रहे। लड़की के ससुरार में लोकनी के लोकनी ना कहके आदर सूचक शब्द किसाइन ( जे शायद किसानिन के अपभ्रंश ह) कहल जात रहे।
इ जवन किसाइन( लोकनी ) दुलहिन के साथे आइल बाड़ी उनकर परिचय रावा सभ से करा देत बानी , इनकर पढ़ई -लिखाई बीए पास हई , गरीबी के कारण आगे तक ना पढ़ पवली आ उनकर बाबूजी शादी कर देलन । इनकर मरद राज मिस्त्री के काम करेलन अभी इनका देह से कवनो संतान नइखे।पढ़ल लिखल होखला से इनका में बात करे के तहज़ीब कूट कूट के भरल बा , जे एक बार बात कर लेला उ उनकर मुराद हो जाला , हमरा पता ना उनका बात में आकर्षण होला कि उनका रूप में या कि दुनो में जे केहु अलग होखल ना चाहत रहे।
जब से किसाइन आइल बाड़ी पुरे घर में खुशी के माहौल छा गइल बा , उनका मुँहसे दुलहिन के बड़ाई सुनके सासजी के मन ना भरत रहे बार बार किसाइन के उकसा देस कि कुछ कहे। किसाइन भी एह बात के भाँप गइल रहली रात में सुते के बेरी पुरे परिवार में जेतना औरत लोग रहे सभके मालीस करत रही। जब सासू माई के बारी आवत रहे तब मालीश के साथे सारे दुलहिन के बड़ाई भी करत रही जेकरा से परिवार में दुल्हिन के मान सम्मान बढ़ गइल रहे। कबो कबो भसुरजी मजाक में किसाइन से कह देत रहन, “काहो किसाइन तनि हमरो मालिश क द ना” एह पो किसाइन के बहुत हीं उम्दा जबाब रहे बाबूजी मलिश त अइसन क देब कि रउआ रोज रोज मालिश करवावे के मन करी बाकि तनि अपना बाल बच्चन के भी सोचीं ।” ओह रात भसुरजी के मेहरारू से खूब खिंचाई भइल रहे।
टोला मुहल्ला में किसाइन के हाजिर जबाबी के हल्ला सरेआम हो गइल त एकजाना चुस्की लेबे आ गइलन कहलन का हो किसाइन बाड़ा लहरा ताड़ु फिर त किसाइन चढ़ बइठली , अरे नतिया हम लहरा तानी त तोर काहें करेज फाटता । अइसन उत्तर के आशा उनका ना रहे सीधे दुम दबा के भाग गइलें। ओह दिन से जेकरा से चाहत रही खुदे मजाक करत रहीं बाकी मर्यादा के उलंघन ना होत रहे शुद्ध श्रृंगार बरसत रहे उनका वार्तालाप में।
जब सुनले रही कि बबुनी के विदाई होखेवाला बा त उनका बाबूजी से निहोरा कइले रही कि बाबूजी हमरा के लोकनी बना के भेज दीं बबुनी के साथे रहब आ कुछ हमरो कमीनी हो जाई । आ कवनो दोसरा घरे थोड़े जायेके बा , किसाइन के बात से सभे परभावित हो जात रहे त बाबूजी मान गइनी आ किसाइन बबुनी संगे चल गइली । इहाँ आ के अपना बेवहार से सभके मन मोह लेली केहु ना चाहत रहे कि किसाइन जास खासकर छोट छोट लइका बहुत पसंद करत रहलन. ओहनी के बात बात में सीखावत पढ़ावत रही जे पढ़ाई स्कूल में ना होत रहे ।
अब उहो दिन आ गइल जब किसाइन के जाये के रहे, उनकर विदाई के तैयारी बड़ा धूम धाम से होत रहे जइसे पतोह के विदाई होखे। सभके आँख डबडबिया गइल रहे दुलहिन त भोंकार पारके रोवत रही ओतना त विदाई के दिन भी ना रोवले रही, लाता कपड़ा दस हजार रूपया मलिकारा से मिलल रहे ओकरा अलावे सभे अपना भिरी से दिल खोल के देले रहे। किसाइन अपना घरे चल गइली बाकी आपन छाप छोड़के गइल रही , बार बार उनकर चर्चा घर में सुने के मिलत रहे ।चले के बेर सभके आँख में आँसू रहे ।
लेखक: कन्हैया प्रसाद तिवारी रसिक जी


text:
पिछला दिने मुनुजी फिल्म्स अपना दू गो फिलिमन के मुहुर्त उदित नारायण के रेकार्डिंग स्टूडियो में कइलसि. अबहीं एह फिलिमन के नाम नइखे तय आ प्रोडक्शन नं.1 आ प्रोडक्शन नं. 2 से जानल जात बा.
मुहुर्त का मौका प निर्माता सुरेश कुमार बतवले कि दुनु फिलिम पारिवारिक माहौल पर बनी. निर्देशक रहीहें संजय सिन्हा. संगीतकार अमन श्लोक का निर्देशन में आ उदित नारायण के आवाज़ में मुहूर्त गीत रिकार्ड भइल. दुनु फिलिमन मे आउ आठ गो गाना रही जवना में तीन गो आइटम सांग रहीहें सँ.
फिलिम के लेखक जीतेन्द्र सुमन, आ छायाकार सानू सिन्हा हउवे.
कलाकारन के नाम फाइनल करे के काम चलत बा. दुनु फिलिम जल्दिए सेट प जइहें सँ.
मुहुर्त का मौका प धीरज चौरसिया, सुधीर संकल्प, राम सुजान सिंह, गिरीश शर्मा, प्रवीन धमनस्कर, माइकल, रानी, बसंत जी, संतोष कुमार, जीत कुमार, निशांत रंजन एवं पूनम तिवारी वगैरह मौजूद रहले.
(समरजीत)


text:
कुछ खास खबर
- पिछला दिने भोजपुरी सिनेमा के सदाबहार सुपर स्टार रवि किशन फिल्म प्रचार आ कम्यूनिकेशन से जुड़ल कंपनी स्पेश कम्यूनिकेशन के कार्यालय के उद्घाटन कइलन. एह कंपनी के स्थापना बरीसन से फिल्म प्रचार से जुड़ल उदय भगत आ संजय सिंह एगो भवन निर्माता मुकेश माहेशवरी से मिल के कइले बाड़न. उदय भगत के कहना बा कि स्पेश कम्यूनिकेशन फिल्मन के प्रचार के पूरा रुपरेखा तइयार करी आ दर्शकन में फिल्म के प्रति आकर्षण पैदा करावे के काम करी. एह मौका पर फिल्म जगत से जुड़ल बहुते गणमान्य लोग मौजूद रहे. अँजोरिया वेबसाइट परिवारो एह उद्यम के सफलता के शुभकामना देत बा.
- खलनायक संजय पाण्डेय पिछला दिने देवरिया जिला के भटनी खास नोनापार गाँव में एगो महिला महाविद्यालय के शिलान्यास कइले. भोजपुरी सिनेमा के ई पहिला खलनायक बाड़े जिनका से कवनो महाविद्यालय के शिलान्यास करावल गइल. सिनेमा के परदा पर खलनायक के किरदार निभावे वाला संजय पाण्डेय निजी जिंदगी में बहुते सभ्य नागरिक हउवन. शिलान्यास का मौका पर देवरिया के बहुते गणमान्य लोग मौजूद रहल.
संजय पाण्डे एहू साल एक पर एक हिट फिल्म दिहले बाड़न जवना में दिलजले, होत बा जवानी जियान ए राजा जी, दुश्मनी, आ नाग नगीना शामिल बाड़ी सँ. संजय पाण्डेय के खलनायकी वाली कवनो फिल्म अपना निर्माता के घाटा ना देव. दोसर ऊ अपना हर फिल्म में आपन स्टाइल बदलत रहेले. बताशा चाचा में संजय पाण्डे के लुक सभके चउँका दिहले रहल आ अब फेर लोग उनुका के यादव पान भण्डार आ बजरंग में बिल्कुले अलग रूप में देखे वाला बा.
- अंधा कानून में सीमा सिंह के नचावे के काम मशहूर नृत्य निर्देशक गणेश आचार्य करे जा रहल बाड़न. सीमा सिंह एहबात के आपन सौभाग्य मानत बाड़ी कि गणेश आचार्य का निर्देशन में नाचे के मौका मिले जा रहल बा. गणेश आचार्य माधुरी दीक्षित, एश्वर्या राय, करीना कपूर वगैरह के नचा चुकल बाड़े. एह फिल्म में सीमा सिंह के दू गो आयटम डांस बा. एगो के कोरियोग्राफी गणेश आचार्य करीहे आ दोसरका के पप्पू खन्ना. पप्पू खन्ना के निर्दशन वाला डांस शूट हो चुकल बा. सीमा सिंह आजु भोजपुरी सिनेमा के चहेती डांसर बन गइल बाड़ी आ निर्माता अपना फिल्म में उनुका से दू दू गो, तीन तीन गो डांस करवा रहल बाड़े. हालही में सीमा सिंह के सर्वश्रेष्ठ आयटम डांसर के पुरस्कार दिहल गइल रहे भोजपुरी सिटी सिने अवार्ड समारोह में.
रिलीज आ रिलीज के बाद
- बिहार में बरखा आ बाढ़ से आइल तबाही देखत औलाद के रिलीज स्थगित कर दिहल गइल. अगिला तारीख अबही तय नइखे भइल. फिल्म ८ जुलाई के रिलीज होखे वाला रहे. बाकिर मुंबई आ यूपी में फिल्म के रिलीज आठ जुलाई के बढ़िया रिस्पांस का साथे कर दिहल गइल.निर्माता दिनेश लाल यादव निरहुआ, निर्देशक असलम शेख. मुख्य कलाकार निरहुआ, प्रवेशलाल, पाखी हेगडे, शुभी शर्मा वगैरह.
- विनय आनन्द अभिनीत फिल्म त्रिनेत्र के बिहार में पचासवाँ दिन मन गइल. निर्माता प्रतिमा डी मिश्रा. निर्देशक शाद कुमार. मुख्य अभिनेता विनय आनन्द, दिव्या द्विवेदी, पंकज केसरी वगैरह.
- बिहार में साजन चले ससुराल के बम्पर पाँचवा हफ्ता. निर्माता आलोक कुमार. निर्देशक प्रेमांशु सिंह. मुख्य कलाकार खेसारीलाल यादव, स्मृति सिन्हा वगैरह.
- लड़ाई ल अँखिया ऐ लौण्डे राजा बिहार यूपी आ नेपाल में रिकार्ड ब्रेकिंग कलेक्शन ले रहल बा. निर्माता आ निर्देशक रामाकांत प्रसाद. मुख्य कलाकार पवन सिंह, विराज भट्ट, मोनालिसा वगैरह.
रिलीज से पहिले
- 29 जुलाई के बिहार आ मुंबई में दू सौ प्रिंट का साथ रिलीज होखे जा रहल बा रंगबाज. निर्माता एएससी डिजिटल. लेखक आ निर्देशक शिवराम यादव. कैमरा मैन हँसमुख राजपूत. डांस मास्टर रिक्की गुप्ता. एक्शन रियाज सुल्तान. कला आशीष कोलटे. ध्वनि मुद्रण सलीम खान. संपादक गोविन्द दुबे. संगीत अमन श्लोक. संवाद मनोज कु.कुशवाहा. गीत अरविन्द तिवारी, श्यामजी श्याम आ डा॰ रंजू सिन्हा.
मुख्य कलाकार हैदर काजमी, रानी चटर्जी, सीमा सिंह, तसनीमा शेख, माया यादव, बिपिन सिंह, सीपी भट्ट, नीलिमा सिंह, उमाशंकर मिश्रा, अमित मेहरा, सोनिया मिश्रा, सुप्रिया गोपाल, मास्टर समद, सैयद गुलरोज, बाल गोविन्द, राम मिश्रा, फूल सिंह, बृजेश त्रिपाठी, अनिल यादव वगैरह. विजयलाल यादव के विशेष मौजूदगी
पोस्ट प्रोडक्शन
- ज्वाला मण्डी – एक प्रेम कहानी के पोस्ट प्रोडक्शन पूरा हो गइल. निर्माता राजू सिंह. निर्दशक जगदीश शर्मा. मुख्य कलाकार रविकिशन, रानी चटर्जी, अवधेश मिश्रा वगैरह.
- राम लखन के पोस्ट प्रोडक्शन के काम पूरा हो गइल. निर्माता राजकुमार दहिमा. निर्देशक इकबाल बख्श. मुख्य कलाकार सुशील सिंह, अनारा गुप्ता, सोम यादव वगैरह.
- मल्ल युद्ध के पहिला कॉपी जल्दिये निकले जा रहल बा.निर्माता सुनील चौहान, निर्देशक चाँद मेहता. मुख्य कलाकार रविकिशन, रानी चटर्जी, शुभम तिवारी, कोमल ढिल्लो वगैरह.
- केहू हमसे जीत ना पाई के पोस्ट प्रोडक्शन के काम हो रहल बा. निर्माता डा॰वजाहत करीम आ डा॰सुरहित करीम. निर्देशक एम आई राज. मुख्य कलाकार रविकिशन, रिंकू घोष, सुशील सिंह वगैरह.
- भईया हमार दयावान के डबिंग शुरू भइल. निर्माता हरीश गुप्ता. निर्देशक असलम शेख. मुख्य कलाकार मनोज तिवारी, पाखी हेगडे, रिंकू घोष, मोनालिसा वगैरह.
- चुन्नू बाबूसिंगापुरी के संपादन पूरा रफ्तार में बा. निर्माता के एस टेंग. निर्देशक मनोज श्रीपति झा. मुख्य कलाकार बीरेन्द्र पाण्डेय, राखी त्रिपाठी, प्रिया शर्मा वगैरह.
- राजा के रानी से प्यार हो गइल के संपादन पूरा हो गइल. निर्माता स्वप्नदीप. निर्देशक शैलेश पाण्डेय आ स्वप्न दीप. मुख्य कलाकार प्रवेशलाल, शुभी शर्मा, मेघा घोष, संजय पाण्डेय वगैरह.
- निरहुआ मेल के डबिंग के काम शुरु हो गइल. निर्माता के एस साईं बाबा, निर्देशक जी सुबब्बाराव. मुख्य कलाकार दिनेशलाल यादव, पाखी हेगडे, मनोज टाइगर वगैरह.
- अचल रहे सुहाग के डबिंग हो रहल बा. निर्माता सुमीत खान, विकास शर्मा. निर्देशक अभिलाष शर्मा. मुख्य कलाकार विक्रान्त सिंह, ऋचा सोनी, राखी त्रिपाठी वगैरह.
- पियवा बड़ा सतावेला के बैकग्राउण्ड म्यूजिक जोड़े के काम चल रहल बा. निर्माता विनोद गुप्ता आ अंकित शाह, निर्देशक राजकुमार आर पाण्डेय. मुख्य कलाकार रविकिशन, विराज भट्ट, रानी चटर्जी, कृशा खंडेलवाल वगैरह.
- वेस्ट विंड फिल्म्स प्रस्तुति रंगबाज राजा के संपादन होखल शुरु हो गइल. निर्माता भूपेश्वर त्यागी. निर्देशक अरविन्द चौबे. मुख्य कलाकार पवन सिंह, उर्वशी चौधरी, संगीता तिवारी वगैरह.
शूटिंग
- राजीव दिनकर अभिनीत जइसन करनी वइसन भरनी के शूटिंग शुरु होखे वाला बा.निर्माता पी॰ राकेश. निर्देशक करन लकी. मुख्य कलाकार आदित्य ओझा, काजल राघवानी, राजीव दिनकर वगैरह.
- जलाराम प्रोडक्शन के फिल्म धमाल कइलऽ राजा खातिर रविकिशन आ तुलिप सिंह पर रामदेवन का नृत्यनिर्देशन में एगो गाना के शूटिंग करावल गइल.निर्माता रमन नैय्यर. निर्देशक चन्द्रसेन सिंह. मुख्य कलाकार रविकिशन, तुलिप सिंह, सुरेन्द्र पाल वगैरह.
- साईदीप फिल्म्स के ट्रक ड्राइवर के शूटिंग हाजीपुर आ पटना में करावल जा रहल बा. निर्माता निर्देशक राजकुमार आर पाण्डेय. कलाकार पवन सिंह, प्रदीप पाण्डेय, अंजना सिंह, काजल राघवानी वगैरह.
- प्रेम लगन के शूटिंग शुरु हो गइल बा. निर्माता रामाकांत प्रसाद. निर्देशक नीतेश सिंह निर्मल. मुख्य कलाकार अजीत आनन्द, पूजा सिंह, जफर खान वगैरह.
शूटिंग से पहिले
- साला मैं तो साहब बन गया खातिर फणीन्द्र राव के गीत लिखे खातिर साइन कइल गइल. निर्माता मुकेश कुमार आ अजयपाल सिंह. निर्देशक मुकेश कुमार.
(स्रोत – प्रशान्त निशान्त, शशिकान्त सिंह, समरजीत, उदय भगत, रंजन सिन्हा, संजय भूषण पटियाला आ अउरिओ लोग)


text:
एक देस के आदमी दोसरा देस के रीती रिवाज से अनजान रहेला। उहाँ गइला पर ओकरा मूरुख बने के अधिक सम्भावना रहेला। ‘बकुला’ विदेशी भइला के प्रतीक बा। आन के अर्थ दोसरा आ बकलोल के अर्थ मूरुख होला।
आन देस के बकुआ आन देस में बकलोल के मतलब भइल की आन देस में जा के जानकारी के अभाव में लोग बकलोल(मूरुख) हो जाला।
रउवा खातिर:
भोजपुरी मुहावरा आउर कहाउत
देहाती गारी आ ओरहन
भोजपुरी शब्द के उल्टा अर्थ वाला शब्द
कइसे भोजपुरी सिखल जाव : पहिलका दिन
कइसे भोजपुरी सिखल जाव : दुसरका दिन
कइसे भोजपुरी सिखल जाव : तिसरका दिन
कइसे भोजपुरी सिखल जाव : चउथा दिन
कइसे भोजपुरी सिखल जाव : पांचवा दिन
कइसे भोजपुरी सिखल जाव : छठवा दिन
कइसे भोजपुरी सिखल जाव : सातवा दिन
कइसे भोजपुरी सिखल जाव : आठवाँ दिन


text:
पिछला दिने मुंबई के गोरेगांव पश्चिम स्थित प्लेटिनम स्टूडियो में भोजपुरी फिल्म “हार ना पाई प्यार हमार” के संगीट मुहुर्त करावल गइल. मुन्ना दुबे के लिखल गीत के के॰ रत्नेश का संगीत निर्देशन में उदित नारायण का आवाज में रिकार्ड करावल गइल. पारम्परिक नारियल फोड़े के काम माजी के महापौर हरेश्वर पाटिल कइले. एह फिल्म के निर्माता इरफान खान के कहना बा कि आजु भोजपुरी फिल्म देश दुनिया हर जगहा सफलता के परचम लहरावत बाड़ी स आ उनुको कंपनी एह शुभ काम में आपन योगदान करे के तय कइलसि. कहले कि कोशिश रही कि आम भोजपुरी फिल्मन वाली गलती उनुका से ना होखे आ भोजपुरी के ओकरा पूरा गरिमा का साथ लोग का सोझा परोसल जा सके. पहिला बेर कवनो भोजपुरी फिल्म के निर्देशित करे जा रहल बाड़न एकर निर्देशक सचिन यादव. उनकर कहना बा कि फिल्म के बेहद मनोरंजक बनावल उनुकर लक्ष्य बा. फिल्म के कलाकारन में रॉबिन खान, काजल, कल्पना शाह, तनुश्री, रीतू पाण्डेय वगैरह के नाम बा. बतावल जात बा को फिल्म के शूटिंग लखनऊ, बाराबंकी, आ नानापारा में अप्रेल से करावल जाई.
(स्रोत – संजय भूषण पटियाला)


text:
दर्जनो फिलिमन के निर्देशन कर चुकल ब्रज भूषण के अगिला फिलिम “सेनुरा के लाली” बनावे के एलान पिछला दिने कइल गइल. एह फिलिम ला मुख्य किरदारन के चुने के काम चलत बा.
ई पूरा से महिला प्रधान फ़िल्म होखी. कहानी कुछ अइसन बा कि बाप अपना बेटी के कोठा प बेच देता. ओकरा बाद बेटी अपना बाप ले चंगुल से कइसे छूटत बिया आ आपन बदला लेतीया. कहतीया कि नारी अपना असल रूप में आ जाव त उ पूरा दुनिया पलट सकेले.
निर्माता हउवें अनुराग पाण्डेय आ कहानी विपिन ओझा के लिखल ह. कुल ८ गो गाना रही जवना के रिकॉर्डिंग जल्दिए करावल जाई. शूटिंग अगिला साल फरबरी २०१४ में मुम्बई, बिहार आ गुजरात के जगहन प करावल जाई.
(संजय भूषण पटियाला)


text:
प्रजा त अनेके होलें बाकिर राजा एके गो होला. आ एह बात के फेर साबित कइले बाड़े संजय पाण्डे. राजकुमार पांडे का निर्देशन में बनल सात सहेलियाँ में राजा साहब के किरदार अतना ठसक का साथ कइले बाड़े संजय पाण्डे कि पूरा फिल्म के जाने बन गइल बाड़न ऊ.
भोजपुरी सुपर स्टार दिनेशलाल यादव निरहुआ का साथे दिवाना में मुख्य खलनायक बन के चर्चा बिटोरे वाला संजय पांडे आजु का तारीख में भोजपुरी के नम्बर खलनायक बाड़े. दिवाना आ सात सहेलियाँ सफलता के रिकार्ड बनवले बाड़ी सँ. अब संजय पांडे भोजपुरी सुपर स्टार रविकिशन आ पबन सिंह का साथ देवरा बड़ा सतावेला में, दिनेशलाल का साथे दाग आ मृत्युञ्जय में अपना एक्टिंग के जलवा देखइहें, त पान भण्डार में मेगा स्टार मनोज तिवारी का साथ, बिल्लोरानी नौटंकीवाली में विजय लाल यादव का साथ आवे वाला बाड़न. बताशा चाचा आ लहरिया लूटऽ ए राजा में ऊ अपना अभिनय से निमन निमन लोग के पसीना छोड़वा दीहें.
पिछला साल संजय पांडे के फिल्म बृजवा आ बवाल करे छेदिया सुपर डुपर हिट रहली सँ आ एहू साल राजा साहब का लगे एक से बढ़ के एक चुनिन्दा फिल्म बाड़ी सँ. साँचहू भोजपुरिया खलनायकन में राजा साहब बाड़े संजय पांडे.
स्रोत शशिकान्त सिंह, रंजन सिन्हा
Like this:
Like Loading...
Related


text:
बिहार के मुख्यमंत्री नीतीश कुमार के एनडीए के चेहरा बनावे के खाती दबाव के बढ़ावत जदयू कहलस कि जदी नीतीश कुमार के चेहरा प लोकसभा चुनाव लड़ल जाई त बिहार में आँधी आ जाई अवुरी विरोधी उड़ जईहे।
जदयू के वरिष्ठ नेता गुलाम रसूल बलियावी कहले कि मुख्यमंत्री नीतीश कुमार बहुत बड़ धर्मनिरपेक्ष नेता हवे अवुरी इनिका चेहरा प चुनाव लड़ला प एनडीए के मुसलमान वोट भी मिली।
बलियावी कहले, “मुसलमान अब धोखा नईखे खाए वाला अवुरी ना इस्तेमाल होखेवाला बा अवुरी आवे वाला समय में एकर जानकारी महागठबंधन के मिल जाई।” लोकसभा चुनाव के दौरान बिहार में मुख्यमंत्री नीतीश कुमार के एनडीए के चेहरा बनावे के पक्ष में बोलत बलियावी कहले, “नीतीश कुमार बहुत बड़ धर्मनिरपेक्ष नेता हवे अवुरी इनिका चेहरा प चुनाव लड़ला प आँधी आ जाई अवुरी बिहार में विरोधी दूर-दूर तक देखाई ना दिहे।”
ओने सीट बंटवारा अवुरी एनडीए के चेहरा बने खाती शुरू भईल विवाद प भाजपा नेता अवुरी केन्द्रीय स्वास्थ्य राज्य मंत्री अश्विनी चौबे कहले कि एनडीए एकजुट बा अवुरी 2019 के लोकसभा चुनाव एनडीए जीती।
अश्विनी चौबे कहले, “एनडीए में कवनो प्रकार के नाराजगी नईखे, सभ लोग एकजुट बाड़े अवुरी मिलिके, एक संगे चुनाव लड़ल जाई।” उ कहले कि 2019 के लोकसभा चुनाव में विरोधी लोग के गोड़ धरे भर जगह ना मिली अवुरी एनडीए ए चुनाव के 2014 से भी जादे बहुमत के संगे जीती।
गुरुवार के एनडीए के महाभोज से सीट बंटवारा अवुरी नीतीश कुमार के एनडीए के चेहरा बनावे के संभावना के चलते किनारा करेवाला केंद्रीय मंत्री आ रालोसपा के राष्ट्रीय अध्यक्ष उपेंद्र कुशवाहा शुक्रवार के मरहम लगावत देखाई देले।
एनडीए से अलग होखे के चर्चा के अफवाह करार देत कुशवाहा कहले कि काल्ह फ्लाइट छूटला के चलते उ भोज में ना आवे पवले। कुशवाहा सवाल कईले कि, “भोज में ना रहला के चलते हमरा से एतना सवाल काहें होखता? भोज में अमित शाह भी ना रहले, उनुका प सवाल काहें नईखे होखत?” कुशवाहा कहले कि ‘एनडीए से कवनो प्रकार के नाराजगी नईखे, बिहार में एनडीए एकजुट बा अवुरी एकजुट रही’।
हालांकि सभ दल के नेता कहतारे कि एनडीए एकजुट बा अवुरी एकजुट रही, लेकिन एकजुट देखाई नईखे देत। हरेक मुद्दा प विरोध के सुर सुनाई देता। लागता कि विरोध अवुरी दबाव के बीच एकजुटता के दावा शायद नया भारत के नया राजनीति ह।


text:
इंटरनेट प्रोटोकाल सूट
इंटरनेट प्रोटोकाल सूट एक किसिम के कंसेप्चुअल मॉडल आ कमुनिकेशन प्रोटोकाल सभ के सेट हवे जेकर इस्तेमाल इंटरनेट पर आ अइसने अउरी कंप्यूटर नेटवर्क सभ में कइल जाला। छोट नाँव में एकरा के टीसीपी/आईपी (TCP/IP) कहल जाला।
इंटरनेट प्रोटोकाल सूट माथ-से-माथ कमुनिकेशन (एंड-टू-एंड कम्युनिकेशन) उपलब्ध करावे ला जेह में ई सटीक तरीक से निश्चित कइल जाला कि डेटा के पैकेटिंग, अड्रेसिंग कइसे होखी आ कवना तरीका से ई भेजल जाई, राउटिंग केंङने होखी आ रिसीव कइसे होखी। ई फंक्शन सुबिधा चार के एब्स्ट्रेक्ट लेयर में ब्यवस्थित कइल गइल होले जे सगरी रिसीव होखे वाला प्रोटोकाल सभ में इस्तेमाल हो रहल नेटवर्किंग के स्कोप के अनुसार बर्गीकरण करे लीं। निचला से ऊपरी क्रम में देखल जाय तब ई लेयर सभ, लिंकिंग लेयर, इंटरनेट लेयर, ट्रांसपोर्ट लेयर आ एप्लीकेशन लेयर होखे लीं। लिंक लेयर में, डेटा के कम्युनिकेशन के तरीका सिंगल नेटवर्क सेगमेंट (लिंक) में रखल होला। इंटरनेट लेयर एक दुसरे से आजाद नेटवर्क सभ में बीच के इंटरनेटवर्किंग के सुबिधा देले। ट्रांसपोर्ट लेयर, होस्ट-से-होस्ट ले कमुनिकेशन करावे ले। अप्लीकेशन लेयर के इस्तमाल, अप्लिकेशन सभ खातिर प्रासेस-से-प्रासेस डेटा अदला-बदली के सुबिधा दिहल होला।
इंटरनेट प्रोटोकाल सूट सभ के तकनीकी स्टैंडर्ड स्पेसिफिकेशन सभ आ एकर अउरी हिस्सेदार (एकर हिस्सा) प्रोटोकाल सभ के मेंटेन करे के काम इंटरनेट इंजीनियरिंग टास्क फोर्स (IETF) करे ले। इंटरनेट प्रोटोकाल सूट पहिले क मॉडल हवे आ जनरल नेटवर्क सभ खातिर, ओएसआई मॉडल, जे इंटरनेट प्रोटोकाल सूट ले नाया बाटे ढेर कांप्रिहेंसिव (समग्र) रेफरेंस ढाँचा बा।


text:
नबाबन के नबाब हउवें शाहिद सम्स जे अपना कड़ा मेहनत आ लगन से आपन अलगे पहचान बना लिहले बाड़न. बिहार के गोपालगंज जिला के गवंदरी गाँव के रहे वाला शाहिद सम्स के शुरूआती पढ़ाई दिल्ली में कइला का बाद मुज्जफरपुर से डॉक्टरी क पढ़ाई कइळन. नाटक में रूची रहला का चलते थियेटर से जुड़के दर्जन भर से बेसी नाटकन में काम कइलन. गायन में रूचि रहला का चलते टी.सीरीज अउर वेभ कंपनी के सैकड़ों एलबमन में गा चुकल शाहिद सम्स के पहिलका फिल्म रहल ‘‘गंगा किनारे प्यार पुकारे’’ जवना के नायिका रहली गायिका देवी. दुसरकी फिल्म ‘‘पिया के घर प्यारा लगे’’, तिसरकी खेसारीलाल यादव संगे ‘हवा में उड़ता जाए लाल दुपट्टा मल मल का’, चउथका फिल्म रहल हिन्दी में ‘‘फेकबुक का मर्डर मिस्ट्री’’ आ अब पँचवा फिल्म गीतकार-निर्माता विनय बिहारी के “प्यार मुहब्बत जिंदाबाद” हवे.
बचपन से नबाबन का बीच रहल शाहिद के भोजपुरी फिल्म जगत में ढेर लोग नबाबे कहि के बोलावेला. शाहिद के आदर्श हउवे विनय बिहारी आ गुरू मानेलें दीप मुहम्मदाबादी के.
(संजय भूषण पटियाला के रपट)


text:
– जयंती पांडेय
एक दिन एगो प्रोफेसर साहेब, उनकर नांव ह रवींद्र पाठक जी, बिहार के सिवान जिला से आ के लस्टमानंद से भेंट कइले. बाते बात में पुलिस पर चर्चा चलि गइल त पाठक जी बड़ा दुखी हो के बतवले ‘आजुओ काल पुलिस के बारे में लोग के अच्छा विचार नइखे. एक दिन हमार मोबाइल फोन चोरी हो गइल. थाना में रिपोर्ट लिखवा दिहनी. पुलिस चोर के ध लिहलस. लेकिन जब हम गइनी त चोर थाना में ना रहे. पुलिस ओकरा के छोड़ चुकल रहे. लेकिन हमार मोबाइल जब्त क लिहले रहे. जब हम मंगनी त कहले कि मोबाइल के कोर्ट से छोड़ावे के परी. हम दंग कि चोर के त पुलिस छोड़ि दिहलस लेकिन मोबाइल कोर्ट से छूटि.’ बाबा तहार का विचार बा पुलिस कं बारे में.
बाबा सुर्ती थूकि के कहले , हो पाठक बाबा रउआ त अइसन पूछऽतानी कि बुझाता कि कवनो चैनलीय पत्रकार हईं. बाकी ई जान लीं कि प्रात: स्मरणीय आ दुपहरिया के विस्मरणीय आ सांझ के असहनीय पुलिस के सबसे बड़हन खूबी ह कि ऊ सबके एके आंखि से देखे ले चाहे ऊ गुंडा होखो चाहे घोटालाबाज. चाहे ऊ शरीफ होखो चाहे मजदूर. जवन भ्रष्टाचार के ले के आतना हाला बा ऊ ई पुलिस के पवित्र संस्कृति ह. ई लोग गाली दिहला में आ गोली चलवला में ही माहिर ना होला लोग बल्कि आउर कई गो कला बा जेकर महारत ई लोग में रहेला. ई लोग टेबुल के नीचे आ परदा के पीछे के इसारा के खूब बूझेला. एकदम साफ डीलिंग होला ई लोग के. या त लाठी के भासा बूझेला लोग ना त पईसा के भासा. जेकरा हमनी का अपराध कहेनी सन ओकरा के ई लोग उद्योग बूझेला आ ऊ लोग के बसे खातिर अवसर आ जगहि दिवावे ला. एगो पुलिस अधिकारी बतवले कि समाज जेकरा से मुंह मोड़ लेला ओकरा हमनी का जीए के मौका देनी सन. ई केतना आदर्श समाज सेवा ह कि जेकरा के अपराधी कहि के समाज अलग क देला ओकरा के पुलिस सहारा देले. अब ओकर गलत मतलब लगा ल त केहु का करो.
अब सड़क पर ट्राफिक पुलिस के ओर से लिखल लउके ला कि ‘वी केयर फार यू’ , माने हम रउरा सब के खेयाल राखी ले. अब अगर केहु गाड़ी चलावे वाला एने ओने ताको आ केहु के लाग जाउ, चाहे रउरा कवनो कारण से सिगनल ना मानीं त धराहीं के बा, लेकिन ऊ मामला के रफा दफा करे खातिर जवन फीस ले ला ऊ ओकर सेवा भावना आ समाज से पक्का निष्ठा के उदाहरण ह. अब रउरा कवनो ट्राफिक के नियम भंग कईनी त फाइन होई. अब ऊ डांड़ देवे जब ट्रेजरी में जायेब चाहे थाना में जायेब त टाइम बरबाद होई. राउर काम हरजा होई आ मन में तनाव बढ़ि. एके हाली ई सबसे छुटकारा मिल जाई. केतना मौलिक चिंतन बा. अब ई चिंतन के बड़ाई करे के बजाय लोग एकर बुराई करे ला. पुलिस वाला भाई लोग गांधी जी के परम भगत होला. हमेसा पाकिट में गांधी छाप कड़क नोट राखेला आ जादे से जादे उनकर फोटो वाला नोट लेवे के चक्कर में रहेला लोग. भारतीय पुलिस दुनिया के सबसे तेज पुलिस ह. एक हाली एगो अमरीकी पुलिस के अफसर आ एगो ब्रिटिश पुलिस के अफसर के संगे एगो भारतीय पुलिस के अफसर बइठल रहे. बात चलल कि के केतना देर में कवनो अपराध के सुराग खोज ले ला. अमरीकी पुलिस वाला अफसर कहलस कि हमनी का त चौबीस घंटा में पता लगा लेनी सन. ब्रिटिश कहलस कि हमनी का 12 घंटा में पता लगा लेनी सन. ई सुन के भारतीय पुलिस वाला ठठा के हंसलस आ कहलस कि हमनी का त अपराध होला के 12 घंटा पहिले से जानेनी सन कि कहां ऊ होई आ मामला में केकरा के सजा दिहल जाई. एगो सर्वे में आइल रहे कि हमार भारत के पुलिस भ्रष्टाचार के मामला में दुनिया में चौथा नम्बर पर बा. अब ई हम देशवासी लोग के कर्त्तव्य ह कि एकरा एक नम्बर पर ले आईं सन ना त बेचारी पुलिस के नाक कटा जाई.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
चुनावी जंग में भाजपा व्यूह रचत बिया
नई दिल्ली 22 अक्टूबर (वार्ता) भाजपा कहत बिया कि पांच राज्यन में होखे वाला विधानसभा चुनाव मे भाजपा आ कांग्रेस का बीच .कुशासन बनाम सुशासन. के लड़ाई होखी आ लाल कृष्ण आडवाणी, राजनाथ सिंह, आ नरेन्द्र मोदी समेत सगरी बड़का नेता पूरा दम खम से चुनाव प्रचार में लगीहें.
लोकसभा चुनाव से पहिले होखत एह विधानसभा चुनावन के पार्टी सेमीफाइनल मान के देखत बिया आ अपना ओर से कवनो कोरकसर नइखे छोड़ल चाहत. चुनाव अभियान के रणनीति के तहत सगरी बड़का नेतन के कार्यक्रम अलगा अलगा बनावल गइल बा बाकिर मध्य प्रदेश आ राजस्थान के कुछेक सभा मे आडवाणी आ राजनाथ सिंह दुनु रहीहें. मोदी के रँली दिल्ली में एके गो होखी आ मिजोरम मे एकहु ना.
भाजपा उपाध्यक्ष आ केन्द्रीय चुनाव प्रबंधन. कार्यक्रम अउर समन्वय के प्रभारी मुख्तार अब्बास नकवी आज बतवले कि मध्य प्रदेश मे आडवाणी तीन दिन 14. 19. 22 नवम्बर, राजनाथ सिंह चार दिन 12. 15. 17 आ 19 नवम्बर, नरेन्द्र मोदी चार दिन 18. 20. 21 आ 22 नवम्बर, सुषमा स्वराज 5 दिन, अरुण जेटली दू दिन आ मुरली मनोहर जोशी दू दिन प्रचार करीहें. राजस्थान मे आडवाणी दू दिन 24 आ.25 नवम्बर, राजनाथ सिंह चार दिन 20. 22. 26 आ 27 नवम्बर, अउर नरेन्द्र मोदी 3 दिन 19.23 आ 28 नवम्बर के प्रचार करीहें. बाकी नेता लोग के दू दू दिन के कार्यक्रम बा राजस्थान में. दिल्ली में सगरी नेता एक एक दिन प्रचार करीहें.


text:
जिला वाराणसी, ब्लाक काशी विद्यापीठ, नगर क्षेत्र सिगरा, सिंचाई विभाग। इहां के कर्मचारी लोग वेतन के मंाग के लेके हड़ताल करत हयन। सिंचाई विभाग के सब कर्मचारी 12 नवम्बर से वेतन के लेके हड़ताल करत हयन।
सिंचाई विभाग के कर्मचारी प्रमोद शंकर, दीक्षित, मनोज आउर प्रान्तीय कार्यकारी सदस्य इ सब लोगन के कहब हव कि जब तक हमने हड़ताल ना करल जाई तब तक हमने के मांग ना पुरा होई। हमने के मांग वेतन निर्धारण, संगति, पुरानी पेंशन के व्यवस्था आउर पन्द्रह सूत्री मांग के लेके हव। अगर हमने के मांग ना पुरा होई त हमने भूख हड़ताल करल जाई। आउर अगर तब पर भी हमने के मांग पूरा ना होई त हमने 26 नवम्बर से जेल भारी हड़ताल करल जाई। सरकार हमने के नौकरी देहले हव। लेकिन जब हमने के वेतन ना मिली त हमने अपने बाल बच्चन के पालन पोषण कइसे करल जाई। जब हमने के वेतन ना मिली त हमने के परिवार के खर्चा कइसे चली?
वेतन के मांग करत कर्मचारी
जिला वाराणसी, ब्लाक काशी विद्यापीठ, नगर क्षेत्र सिगरा, सिंचाई विभाग। इहां के कर्मचारी लोग वेतन के मंाग के लेके हड़ताल करत हयन। सिंचाई विभाग के सब कर्मचारी 12 नवम्बर से वेतन के लेके हड़ताल करत हयन।


text:
निर्माता भूपेंद्र विजय सिंह की फिल्म "मिशन पाकिस्तान" की शूटिंग इन दिनों अमेठी मे जोरो शोरो से चल रही है। फिल्म के मुख्य कलाकार प्रिंस सिंह राजपूत, रूपा सिंह, अनिल यादव, हीरा यादव, जय मिश्रा, अनूप लोटा, सीमा सिंह, ग्लोरी, प्रेम प्रधान आदि। संगीत रमाकान्त प्रसाद, प्रोड्यूसर मनप्रीत सिंह, निर्देशक रमाकान्त प्रसाद है।। फिल्म की शूटिंग उत्तर प्रदेश के अमेठी के आस पास इलाको में जोर शोर से चल रहा है.
Top Ten Bhojpuri Legend, Films, Actor, Actress, Singers, Albums, Songs, Video, Music Company and Production Company
Contact us on whats App No. - 91-9718810791


text:
बालीवुड भलही “शीला के जवानी” पर ठुमकत होखो, भोजपुरी सिनेमा त बस सीमा सिंह के जवानी के किरिया खाला. भोजपुरी फिल्मोद्योग में लोग सीमा के बेहद दिवाना बा आ सीमा कम से कम अस्सी फिलिमन में आयटम डांस कर चुकल बाड़ी. हाल ई बा कि जबे कवनो आयटम नम्बर लिखल जाला, निर्माता निर्देशकन का दिमाग में पहिलका नाम सीमे के आवेला. सीमा सिंह भोजपुरी फिल्म “कहाँ जइब राजा नजरिया लड़ा के” से आपन कैरियर शुरु कइले रही आ ओहि फिल्म खातिर उनुका के “बेस्ट आयटम डान्सर” के खिताबो दिहल गइल रहे. श्रीदेवी आ माधुरी के पसन्द करे वाली सीमा सिंह का परिवार में केहू फिल्मी दुनिया से जुड़ल नइखे. सीमा कहेली कि उनका के नायिको के रोल आफर भइल बा बाकिर ऊ आयटम नम्बर कइल अधिका पसन्द करेली. जवना जवना फिल्म में सीमा के आयटम नम्बर रहल बा सगरी हिट भइल बाड़ी सँ. सीमा सिंह के आवे वाली फिलिमन में “कर्तव्य, खेला, दिलजले, दुश्मनी, रंगबाज राजा, बुलन्दी, जंग, आखिरी रास्ता, नागिन ओर नगीना, तू जान हमार हऊ, यादव पान भण्डार, आ, आपन बेगाना” शामिल बाड़ी सँ. सीमा कहेली कि “शीला के जवानी” गाना लोकप्रिय होखला का बादे जेही उनका के देखेला मुस्कुरा देला. शायद उनका “सीमा के जवानी” याद आ जाला आ सीमो मुस्कुरा के रह जाली.
(स्रोत : शशिकान्त सिंह)


text:
लखनऊ। बहुजन समाज पार्टी (बीएसपी) ने अपने 100 उम्मीदवारों की तीसरी सूची भी जारी कर दी है। मायावती ने सभी 403 सीटों में से 87 सीटों पर दलित, 97 सीटों पर मुस्लिम उम्मीदवार को टिकट दिया है। इसमें ओबीसी को 106 और अगड़ी जाति के 113 उम्मीदवार हैं।
उन्नाव- उन्नाव विधानसभा से सुरेश पाल। भगवन्तनगर से शशांक शेखर सिंह। पुरवा से अनिल सिंह। रायबरेली- बछरावन से श्याम सुन्दर भारती। हरचन्दपुर से मनीष सिंह। रायबरेली से शहबाज खान। सलोन से बृजलाल पासी। सरैनी से ठाकुर प्रसाद यादव। ऊंचाहार से विवेक सिंह।
बाराबंकी- कुर्सी से वी. पी. सिंह। रामनगर से मो. हफीज भारती। बाराबंकी से सुरेन्द्र सिंह वर्मा। जैदपुर से कुमारी मीता गौतम। दरियाबाद से मोहम्मद मुबस्सिर खान। हैदरगढ़ से कमला प्रसाद रावत।
फतेहपुर- जहानाबाद से रामनारायण निषाद। बिन्दकी से सुखदेव प्रसाद वर्मा। फतेहपुर से समीर त्रिवेदी। अयाह-शाह से देव कुमार उर्फ भोले पाल। हुसैनगंज से मोहम्मद आशिफ शेख। खागा से सुनील कुमार गौतम।
प्रतापगढ़- रामपुर खास से अशोक कुमार सिंह। बाबागंज से दयाराम पासी। कुंडा से परवेज अख्तर अंसारी। विश्वनाथगंज से प्रेम आनंद त्रिपाठी। प्रतापगढ़ सदर से अशोक त्रिपाठी। पट्टी से कुवंर शक्ति सिंह। रानीगंज से शकील अहमद।
कौशाम्बी- सिराथू से साईदुर्रब, मंझनपुर से इन्द्रजीत सरोज, चायल से मो. आसिफ जाफरी। फूलपुर- फाफामऊ से मनोज पाण्डेय। सोरांव से गीता पासी। फूलपुर से मोहम्मद मसरूर। प्रतापपुर से मुजतबा सिद्दीकी। हंडिया से हाकिम लाल बिन्द। इलाहाबाद पश्चिम से पूजा पाल। इलाहाबाद उत्तर से अमित श्रीवास्तव।
इलाहाबाद- इलाहाबाद दक्षिण से मासूक खां। मेजा से सुरेन्द्र कुमार मिश्रा। करछना से दीपक पटेल। बारा से अशोक कुमार गौतम। कोरांव से राजबली जैसल।
जालौन- माधौगढ़ से गिरीश अवस्थी। कालपी से छोटे सिंह। उरई से अजय सिंह।
झांसी- बबीना से कृष्णपाल राजपूत, झांसी नगर से सीताराम कुशवाहा। मऊरानीपुर से प्रागी लाल अहिरवार। गरौठा से डॉ. अरुण मिश्रा।


text:
अगिला लोकसभा चुनाव में अब सालो भर नइखे रहि गइल. अबकि के चुनाव देश के जीवन मरण के सवाल होखे जा रहल बा एहसे सभकर जिम्मेदारी बा कि आपन निजी फायदा-नुकसान से उपर उठिके देश के फायदा-नुकसान का बारे में सोचत आपन भोट देव. दुनु तरफ परिवारे बाड़ी सँ. भा कहीं त एक तरफ परिवारने के गिरोह बा आ दोसरा तरफ एगो समिलात वाला बड़हन परिवार. एक तरफ हेराल्ड घोटाला, टूजी घोटाला, थ्रीजी घोटाला, कोयला घोटाला, चारा घोटाला, टोंटी घोटाला, सारधा घोटाला वगेरह घोटालन से जुड़ल परिवारन के गिरोह बा त दोसरा तरफ संघ परिवार जे पूरा देश के लोगन के आपने परिवार मानेला आ सभका दुख में दुखी आ सुख में सुख महसूस करेला. एक तरफ तरह-तरह के जमानत पर चलत लोगन के झुण्ड बा त दोसरा तरफ अइसन करमकाठ लोग बा जेकरा खिलाफ पूरा जोर लगवला का बावजूद यूपीए सरकार कवनो आरोप अदालत में ना ठहरा सकल. जेकरा खिलाफ कुकुरबझाँव करे में माहिर चैनलन के एंकर बारह बरीस ले लगातार अभियान चला के ओकर छवि बिगाड़ें के कोशिश कइलन बाकिर बारो ना टेढ़ करि पवलें. जेकरा पर चार बार मुख्यमंत्री आ चार बरीस से पीएम रहला का बावजूद कवनो करिया दाग ना लगा पवलें देश के विरोधी गोल.
रउरा सोचत होखब कि ई बतगंड़ा त हमेशा से मोदी भक्त रहल बा आ ई संघ परिवार का खिलाफ ना त कुछ बोल सके ना लिख सके. त आजु हम संघ परिवारे के कुछ खिंचाई करे के मन बनवले बानी. कवनो परिवार अइसन ना होखे जवना के एकाध गो बेकत अनेरिया भा विघ्नकारी ना होखसु. संघो परिवार में अइसनका लोग मौजूद बा. बाकिर समिलात परिवार का चलते ओह लोग के कमजोरी आ अवगुण लुकाइल रहेला भा लुकावल आसान होखेला. संघ परिवार में कतना बेकतन के कतना झुण्ड बा ई कुछेके लोग बता सकेला. अधिकतर लोग के पते नइखे कि कवन संगठन संघ परिवार के ह आ कवन एह परिवार के बेकत बुझइला का बावजूद एकर असली बेकत ना ह. एही चलते इन्दिरा जइसन तानाशाह का आपातोकाल में दूरदर्शन पर संघ परिवार के कुछ संगठन के गतिविधि खुलेआम देखावल संभव हो जात रहुवे.
दोसरे संघ बाकायदा योजना बना के अपने लोग के अपने में लड़वावत रहेला. गजब त ई रहेला के ई बात लड़ेवालन के छोड़ अधिकतर लोग के मालूमे ना हो पावे. काहे कि अगर मालूम हो जाई त लड़वला से फायदा का होखी. पिछला दिने विदेश मंत्रालय के एगो फैसला से विदेश मंत्री सुषमा स्वराज के जम के किरकिरी भइल सोशल मीडिया पर. आ ऊ जे बाड़ी कि आपन गलती ना मानत हेहरई पर उतरि गइली आ उनुकर दोष देखावे-बतावे वालने के दोषी ठहरावे लगली. मौका देखि संघ विरोधी जमात के ममता जइसन नेता-नेतइनो लोग एह मामिला में कूद पड़ल आ सुषमा का तरफदारी करे लागल. कुछ दिन बाद जब नीतीन गडकरी, राजनाथ सिंह जइसन भाजपाईओ लोग सुषमा के तरफदारी करे उतरल त सोचनी कि ई मोदी विरोधी चौकड़ी आपन खेल खेलत बा. बाकिर माथा तब ठनकल जब संघ के प्रवक्ता रहि चुकल आ एह घरी संघ के कश्मीर प्लान के संचालन करत रामममाधव सुषमा के तरफदारी क दिहलन. एकरा बाद साफ हो गइल कि सुषमा संघ के प्लान का हिसाब से आपन किरदार करत बाड़ी आ हम चुपा गइनी आ सोचनी कि प्लान छोड़ खेल के आनन्द लीहल जाव.
काहे कि आखिर में बतिया पंचे के मानल जाई बाकिर खूंटवा रहिए पर गाड़ल जाई. भारत में जदि रहे के बा त वंदेमातरम कहहीं के होई.


text:
साहित्य,पर्यावरण आ संस्कृति पर काम करेवाला संस्था लाल कला मंच पिछला दिने प्रेमचंद के 135 वां जनमदिन के काव्यगोष्ठी का रुप में मीठापुर में मनवलसि.
कवि गोष्ठी के शुरुआत भइल लाल बिहारी लाल के सरस्वती वंदना से –
अइसा माँ वर दे. विद्या के साथे-साथे सुख, समृद्धि से सबके भर दे.
कार्यक्रम के अध्यक्षता कामरेड जगदीश चंद्र शर्मा कइले आ दिल्ली आ फरीदाबाद के अनेके कवि लोग एहमें आपन कविता सुनवलें जइसे कि लाल बिहारी लाल, जय प्रकाश गौतम, शिव
प्रभाकर ओझा, आकाश पागल, के.पी. सिंह कुवंर, सुरेश मिश्र अपराधी, मलखान सैफी वगैरह. सभे आपन-आपन कविता से सुनेवालन के मन मोह लिहले.
बाद में संस्था के सचिव लालबिहारी कहले कि प्रेमचंद जी के लिखल बहुते सरल आ सुबोध भाषा में बा आजो उनकर रचना समाज में सराहल जाला आ आजुओ ऊ उपयोगी बा.
प्रेमचंद जयन्ती का मौका पर भइल एह कार्यक्रम में अनेके लोग मौजूद रहल जवना में लाल चंद्र प्रसाद, लोक नाथ शुक्ला, महेश बछराज, ललित शर्मा, अशोक कुमार, रमेश गिरी, कृपा शंकर, रवि शंकर वगैरह अनेके खासमखास लोग रहुवे.
कार्यक्रम के समापन संस्था के अध्यक्ष सोनू गुप्ता के धन्यवाद ज्ञापन से भइल.
(लाल बिहारी लाल)


text:
भोजपुरी सिनेमा में अपना तरह के नया कहानी ले के आनन्द कुमार के बनावल आ नरसिम्हा नंदी के निर्देशित फिल्म “बबलू के प्रेम कहानी” के शूटिंग पूरा हो चुकल बा आ अब पोस्ट प्रोडक्शन के काम चल रहल बा. बतावल जात बा कि फिल्म मार्च में रिलीज कर दिहल जाई. एह फिल्म में स्टार अदाकारा किरण राठौड़ एगो महिला इंजीनियर का भूमिका में बाड़ी जवना से एगो नवही लड़िका प्रेम करे लागत बा. फिल्म में चुम्बन के सजीव दृश्य मिली आ दर्शकन खातिर भरपूर मनोरंजनो के इंतजाम बा. निर्देशक नंदी के कहना बा कि फिल्म तबे सफल मानल जा सकेला जब दर्शक आपन सीट पर बइठल रहसु आ मोबाइल कॉल महटिया देसु. कहले कि फिल्म के सफलता खातिर कामेडी, रोमांस, एक्शन, आयटम सांग से बेसी जरुरी होला एगो अइसन कहानी जे दर्शकन के बान्ह लेव अपना में. फिल्म के मुख्य किरदार किरण राठौड़ आ कार्तिक कर रहल बाड़े. गीत रुपेश के लिखल, संगीत साकेत साईंराम के सजावल, आ कैमरा कल्याण सामी के चलावल बा. फिल्म के डायलाग कमल कुमार के लिखल बा.
(स्रोत – संजय भूषण पटियाला)


text:
पिछला दिने भोजपुरी फिलिमन के रियल रंगबाज हैदर काजमी अभिनीत फिलिम ‘लड़ाई’ के पहिला झलक देखा दिहल गइल आ सभे एहके पसंद कइलसि. ‘लड़ाई’ में स्टंट सीन के भरमार बा. निर्माता हउवें के.के. तिवारी आ निर्देशक आनंद गहतराज. बैनर बावे स्क्वायर फिल्म्स के.
अपना सुपर हिट फिलिम ‘भाई जी’ से चरचा में आइल बिहार के बक्सर के अभिनेता विशाल तिवारी अब भोजपुरी सिनेमा के अभिन्न अंग बन गइल बाड़ें. उनुका साथे एह फिलिम में हैदर काजमी, विशाल तिवारी, अंजना सिंह, नूरी शेख, प्रीती सिंघानिया, देव, सी.पी. भट्ट, डैनी शेहरावत, बालेश्वर सिंह, सोनू झा अउर माया यादव के मुख्य भूमिका बा. गानो एक से बढ़के एक सुने के मिले वाला बा जवना के संगीतकार हउवें अमन के. श्लोक आ राकेश शर्मा. संवाद आ पटकथा लेखक मनोज पाण्डे, मारधाड़ निर्देशक रियाज सुल्तान, नृत्य निर्देशक संजय कोरबे. कला अंजनी तिवारी. ध्वनि आरिफ आलम खान, कैमरामैन नरेन्द्र पटेल, आ एडीटर गोविंद दुबे हउवें.
‘लड़ाई’ के कार्यकारी निर्माता हउवें अखिल के. एहमें प्रीती सिंह के आइटम नम्बर एकर प्लस प्वाइंट होखी,
(शशिकांत सिंह, रंजन सिन्हा)


text:
– जयंती पांडेय
नया साल गइले एकहू हफ्ता ना गुजरल अबहीं ले. बाबा लस्टमानंद कहले कि जान जा रामचेला जबसे होस परेला तबसे हम एह दिन के मार बधाई दे दे के गजा जानी. रामचेला टोकले बाबा अइसन बात मत बोलऽ कि आझु काल के भोजपुरी बोले वाला लइको लोग हो सकेला कि गजाइल ना बूझे. त दसो नोह जोरि के कहऽब कि ऊ लोग बतकुच्चन महराज से बात क लेउ. एह सब टिपिकल शब्दन के उहे जनता जनार्दन के बुझा सकेले. हँ त कहऽत रहनी हं कि नया साल के बधाई देत देत आ लेत लेत लस्टमानंद हार जात रहले. ई खाली बाबा के कहानी ना ह सब लोगे के ह. लेकिन बधाई बटोरे वाला हजारों मरद मेहरारू के बारे में लस्टमानंद के कहल ह कि एह में से केहु के जनवरी के 15 दिन चैन से ना बीतल होखो. सात जनवरी के बाबा एगो जमीन लिखवले. 32 इंची के छाती फूल के 40 इंची के हो गइल. लेकिन तिसरके दिने मंझली पतोहिया माल मत्ता समेट के चल गइल नइहर आ ओहिजा जा के केस करले के धमकी देवे लागल. दूनू इयोर से पंच बिटोराइल लोग आ 25 लाख में मामला सेटल भइल. दूनु इयोर से दांत चियारल गइल. नया साल के मंगल होखला के बधाई दिहल आ लिहल गइल. सबसे बड़हन बात ह कि एतना सब क बादो आदमी जियऽता. केहु लाख बधाई देउ लेकिन जीवन ओतने कठिन बा जेतना कि बधाई मिलऽता. जेतने आदमी कद में आ पद में बड़ होत जाला ओतने झंझट बढ़त जाला. एकरा से निमन त ऊ दिन रहे जब लइकिन से मारामारी करीं सन बगइचा में. अब त बगइचे कटि गइल आ मारा मारी करे खातिर रोड आ मैदान हो गइल.
जनवरी के पहिला दिने सूरज भगवान लेट से उठले. बाबा लस्टमानंद एगो बड़हन पुलिस अधिकारी के मैसेज भेजले नया साल के बधाई धऽ लीं आ देखब कहीं कवनो नारेबाजी प्रदर्शन त नइखे होत. पुलिस अधिकारी बूझलस कि कहीं ई बुढ़ऊ व्यंग्य त नइखन करऽत. बस फोन क के अस झराई झरलस कि जान जाईं दोसरका पुलिस वाला के मैसेज भेजे के साहस ना परल. टेलीविजन वाला रवीश कुमार जी के मैसेज भेज के पूछले कि, भाई हो होत बिहाने समाचार पकावल सुरु करे ल लोगिन कि सांझ ले बेचारे श्रोता लोग पाक जाला. उहो खिसिया गइले. सांझ ले हाल ई हो गइल कि आपन मैसेज ऊ जंतर मंतर से ले के अपना गांव के ब्रहम बाबा के नीचे चिराग जरावे वालन के मैसेज दिहले आ गारी सुन के चुपा गइले. सूरज डूबि गइले आ रात में जोन्हीं उग के लगली सन सान मटकी चला के बाबा के हंसी उड़ावे. बाबा कमरा में मुंह लुकुवा के सुत गइले.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
विजन डोलाते थे वो बिजन डोलाते हैं
समय का सोझा केहू के ना चले. कांग्रेस के गुमान रहुवे कि ऊ देश के सरकार चलावे वाली पार्टी हीय आ सरकार में रहे भा विपक्ष में ओकरा के खास मान मिलते रही. बाकिर अबकी गणतंत्र जिवस के मौका पर ओकर ई गुमान टूट गइल. 69वां गणतंत्र दिवस मनावत देश देखल कि कांग्रेस अध्यक्ष राहुल गांधी राजपथ पर आगे का कतार में ना बइठल लउकलें आ नजर घुमवला प उनुका के छठवीं कतार में बइठल देखल गइल.
अपना मालिक के मिलल मान में कमी देख के कांग्रेसियन का करेजा पर साँप लोटे लागल बा. ओह लोग के कहना बा कि हमेशा से कांग्रेस अध्यक्ष के अगिला पाँति में जगहा मिलत आइल बा आ अबकियो मिले के चाहत रहुवे. बाकिर भाजपा अपना ओछ हरकत से राहुल गाँधी के अगिला कतार में बइठे के जगहा ना दिहलसि.
जान जाईं कि बइठे के जगहा प्रोटाकाल से तय होला आ एगो पीएम के विधवा होखला का नाते अबहीं हाल ले सोनिया गाँधी के प्रोटोकाल में अलग से शामिल राखल जात रहुवे. बाकिर अब जब ऊ कांग्रेस के अध्यक्ष नइखी रहि गइल त उनुका जगहा उनुका बेटा के बइठावल प्रोटाकाल के लाँघल होखीत. इहो धेयान में राखे के चाहीं कि एह तरह के प्रोटाकाल भाजपा सरकार के पहिले से चलल आवत बा.
भाजपा अध्यक्ष अमित शाह के पहिला पाँत में बइठल देखि के सवाल उठावल जा रहल बा जबकि ऊ सत्ताधारी पार्टी के अध्यक्ष का नाते एकर अधिकारी रहलन. विपक्षी गोल के अध्यक्ष के जगहा प्रोटाकाल में पीछहीं राखल गइल बा. अगर पिछला सरकारन में लालकृष्ण आडवाणी के आगे बइठे के बाति कहल जाई त ऊ नेता विपक्ष रहलन आ आजुकाल केहू नेता विपक्ष नइखे.
कांग्रेस के चाहीं कि आपन पूरा दम लगा के अगिला बेर या त सरकार बना लेव आ ना हो सके त कम से कम नेता विपक्ष लायक बेंवत त बनाइए लेव. लोकलंत्र में एगो बरियार विपक्ष होखल जरुरी होला बाकिर बरियार विपक्ष बनावल सरकारी गोल का जिम्मे ना दीहल जाव.
अपडेट –
सरकार का तरफ से बतावल गइल बा कि सोनिया गाँधी आजुओ पहिला कतार में बइठली ह. तीन आदमी – लालक़ष्ण आडवाणी, अमित शाह, आ सोनिया गाँधी – खातिर अलग से विशेष प्रावधान का तहत व्यवस्था रहुवे. एह जानकारी का बाद राहुल के चमचन के चीत्कार बेमलब के प्रलाप मानल जाई.


text:
Home Tags Pawan Singh
Tag: Pawan Singh
पवन सिंह और अक्षरा सिंह अभिनीत भोजपुरी फिल्म सईयां सुपरस्टार 1...
श्रेयस फिल्म्स के बैनर तले निर्मित की गई भोजपुरी सिनेमा के गायिकी के सिरमौर व पावर स्टार पवन सिंह और भोजपुरी आइकॉन अक्षरा सिंह...
भोजपुरी फिल्म बलमुआ तोहरे खातिर है कमाल की फिल्म : पवन...
भोजपुरिया सुपर स्टार पवन सिंह की भोजपुरी फिल्म बलमुआ तोहरे खातिर का ट्रेलर व म्यूजिक लांच मुंबई में एक कार्यक्रम के दौरान किया गया।...
पवन सिंह अभिनीत भोजपुरी फिल्म बलमुआ तोहरे खातिर का ट्रेलर व...
क्रिस्प एग्जिम्प प्रा. लि. प्रस्तुत सुपर स्टार पवन सिंह की भोजपुरी फिल्म बलमुआ तोहरे खातिर का ट्रेलर और म्यूजिक लांच आज मुंबई के अंधेरी...
भोजपुरी फिल्म पवन राजा के ट्रेलर की मची धूम
भोजपुरी फ़िल्म जगत के नये फ़िल्म निर्माण कंपनी हैप्पी फिल्म्स इण्टरटेन्मेंट के बैनर तले बनी भोजपुरी फिल्म पवन राजा का ट्रेलर इन दिनों यूट्यूब...
पवन सिंह और ख्याति सिंह अभिनीत भोजपुरी फिल्म बलमुआ तोहरे खातिर...
क्रिस्प एग्जिम्प प्रा. लि. प्रस्तुत सुपर स्टार पवन सिंह अभिनीत भोजपुरी फिल्म बलमुआ तोहरे खातिर का फर्स्ट लुक आज मुंबई में जारी कर दिया...
पवन सिंह अभिनीत भोजपुरी फिल्म योद्धा अर्जुन पंडित को मिल रहा...
पवन सिंह अभिनीत रोमांटिक और एक्शन से भरपूर भोजपुरी फिल्म योद्धा अर्जुन पंडित बिहार और झारखण्ड में भव्य पैमाने पर रिलीज की गई है,...
पवन सिंह अभिनीत भोजपुरी फिल्म लोहा पहलवान की शूटिंग जोरो पर
पवन सिंह अभिनीत भोजपुरी सिनेमा की दशा और दिशा को मोड़ देने के लिए निषाद प्रोडक्शन एवं जी एम एल इंटरटेन्मेंट प्रा. लि. के...
पवन सिंह और शिखा मिश्रा का जलवा दिखेगा भोजपुरी फिल्म धड़कन...
ईद पर रिलीज होने जा रही भोजपुरी फिल्म धड़कन में अभिनेता पवन सिंह के साथ शिखा मिश्रा दर्शकों का दिल धड़कायेंगी। जी हाँ, पवन...
भोजपुरी फिल्म तेरे जइसा यार कहाँ 14 अप्रैल को होगी रिलीज़
भोजपुरी गायक व सुपर स्टार पवन सिंह की भोजपुरी फिल्म तेरे जइसा यार कहाँ 14 अप्रैल को बिहार, झारखण्ड, मुम्बई और गुजरात के सिनेमा...
भोजपुरी फिल्म सत्या पवन सिंह की सबसे बड़ी एक्शन फिल्म
रंगों के त्यौहार होली पर रिलीज होने जा रही भोजपुरी फिल्म सत्या अब तक आई हुई भोजपुरी फिल्मों में से सबसे बड़ी एक्शन फिल्म...
भोजपुरी मूवी तेरे जईसा यार कहां जल्द होगी रिलीज़
भोजपुरी अभिनेता पवन सिंह की भोजपुरी मूवी तेरे जईसा यार कहां जल्द ही दर्शको के समक्ष होगी। फिल्म में पवन सिंह एक बार फिर...
भोजपुरिया राजा पवन सिंह ने स्थापित किया रिकॉर्ड
भोजपुरी सिनेमा के अभिनेता और गायक पवन सिंह ने यू ट्यूब पर एक रिकॉर्ड बनाया है। यंग्रीयंग मैन पवन सिंह अभिनीत भोजपुरी मूवी भोजपुरिया...
पवन सिंह की भोजपुरी मूवी सरकार राज को मिली अच्छी ओपनिंग
भोजपुरी सिनेजगत के स्टार पवन सिंह की भोजपुरी मूवी सरकार राज धूमधाम से पूरे भारत में एक साथ रिलीज की गई है। यह फिल्म...
पवन सिंह की भोजपुरी फिल्म सत्या का फर्स्ट लुक
भोजपुरी सिनेजगत के गायिकी के सिरमौर्य व यंग्रीयंग मैन पावर स्टार पवन सिंह की बहुचर्चित भोजपुरी फिल्म सत्या का फर्स्ट लुक जानी मानी म्यूजिक...
पवन सिंह की एक और एक्शन भोजपुरी फिल्म सत्या
भोजपुरिया सलमान के नाम से प्रसिद्ध सुपर स्टार अभिनेता पवन सिंह एक बार फिर से भोजपुरी परदे पर एक्शन भोजपुरी फिल्म सत्या को...
पवन सिंह के लॉलीपॉप लागेलु पर थिरका बॉलीवुड
भोजपुरी माटी का नायब हीरा गायिकी के सिरमौर्य पवन सिंह एकमात्र ऐसे सुपर स्टार हैं, जिन्होंने अपनी गायन कला से देश ही नहीं...
Pawan singh profile, HD Wallpaper, Photos, Images, Pics
Pawan Singh is a most popular playback singer and actor in Bhojpuri film industry. He was born in Ara district, Bihar in middle class...
पवन सिंह ने दी शहीदों को श्रद्धांजलि
पूरे भारत में दीपों का त्यौहार दीपावली सहित बहुत से त्यौहार बड़े धूमधाम से खुशीपूर्वक मनाये जाते हैं। यह खुशी और खुशी मनाने की...
Bhujpuri Actor Pawan Singh
Bhujpuri Actor Pawan Singh भोजपुरी एक्टर पवन सिंह की कुछ खास तस्वीरें, क्लिक करे और देखे।
First look of Bhojpuri Film Des Pardes
First look of Bhojpuri Film Des Pardes Banner:- Nysa Creation Presents Staring Cast:- Pawan Singh, Monalisa, Dharmendra, Kader Khan Sangeet:- Rajesh Gupta Geet:- Vinay...
12Page 1 of 2


text:
भउजी हो!
का बबुआ?
आपन नोटवा भंजा लिहलू कि ना ?
हमार नोटवा त कहिये भँज गइल, रउरा अपना कनियवा वाला नोट जल्दी भंजा लीं।
का भउजी, तोहरा हमेशा मजाके सुझेला! हम पाँच सौ आ हजरिया नोट का बारे में पूछनी हँ।
अरे ओहिजा अबहीं लमहर लमहर लाइन लागत बा। कुछ दिन बाद जाइब। आ उहो कवनो अधिका नइखे। राउर भइया देबे कतना करेलें हमरा हाथ में। ओहिमें से थोड़ बहुत चोरा लुका के बचवले रहनी ह।
देखा भउजी, मोदिया का जिद का चलते कितना परेशानी होखत बा आम आदमी के।
अरे मार बढ़नी के रे! आम आदमी के तकलीफ के चिंता के कइल कबो हिंदुस्तान में? आ बात लाइन के करीं त जियो सिम वाला लाइन में त रउरो के तीन दिन खड़ा देखले रहीं। आ उहो दिन देखले बानी कि एचएमटी के जनता घडी ला लोग लाइने में सूतत रहे।
ऊ लाइन त कुछ पावे खाति लागत रहे, एहिजा त आपने रूपया गवावें ला लगावे पड़त बा।
ऐ बबुआ, गंवाई ऊ जेकरा लगे करियका धन बा। आम आदमी के त महज कुछ दिन के परेशानी बा। लोग त खुश बा कि देश के धन अब देश का कामे लागे जात बा। बक्सा जे धन बैंक में आ जाई त उद्योग व्यापार आ विकास ला लागे जात बा।
का भउजी, पूरा मोदिया गइल बाड़ू तू त!
हँ बबुआ, सठीयलका ले नीमन बा मोदीयइलका!


text:
यूपी के स्वास्थ्य विभाग के बदहाली
यूपी के स्वास्थ्य विभाग के बदहाली के हाल ई बा कि खुद स्वास्थ्य मंत्री अनन्त कुमार मिश्र के कहना बा कि राज्य में तेरह हजार डाक्टरन के कमी बा आ मुश्किल से आठ हजार डाक्टर मिलल बाड़े. संविदा के वेतनमान बढ़वला का बावजूद नक्सल प्रभावित इलाकन में डाक्टर नइखन भेंटात. ऊह इलाका में संविदा भुगतान दू हजार रुपिया रोजाना के बा. हालांकि स्वास्थ्य मंत्री इहो कहले कि प्रदेश में डेंगू आ चिकनगुनिया के इलाज सभतर मौजूद करा दिहल गइल बा. स्वास्थ्य सेवा में सुधार में सरकार लागल बिया आ आपरेशन थियेटरन में मौजूद सुविधा अउरी बढ़ावल जा रहल बा. मंत्री जी कहलन त ना बाकिर जिला अस्पतालन के हालत ई बा कि जवन उपकरण मौजूद बा तवना के इस्तेमाल नइखे होत काहे कि ओकरा खातिर प्रशिक्षित चिकित्सके नइखन. उदाहरण खातिर बलिया जिला अस्पताल में दूरबीन से पित्ताशय के आपरेशन के सगरी सुविधा मौजूद बा बाकिर ओकरा योग्य चिकित्सक नइखन.


text:
भोजपुरिया परिवारन के चहेता चैनल महुआ टीवी के हर कार्यक्रम दर्शकन के दिलोदिमाग छाप लिहले बा. एने सोमार से एकरा कुछ धारावाहिकन के समय में बदलाव कइल गइल बा. साँझ साढ़े सात बजे से देखावल जा रहल प्रकाश झा के धारावाहिक बाहुबली अब सोमार से ले के बियफे ले साँझ सात बजे से देखावल जा रहल बा. विनय आनन्द के एंकरिंग से सजल गृहलक्ष्मी अब साढ़े सात बजे साँझ से सोमार से बियफे चार दिन देखावल जा रहल बा. गजेन्द्र चौहान आ उपासना सिंह के सशक्त अदायगी से सजल धारावाहिक सेन्हुर अब रात आठ बजे से देखावल जा रहल बा. इहो सोमार से बियफे ले.
एगो कली के कहानी आँचल अब रात साढ़े आठ बजे से प्रसारित होखी. एगो रोमांचक मोड़ ले चुकल धारावाहिक बड़की मलिकाईनके समय अब सोमार से बियफे ले रात नौ बजे से, छात्र राजनीति पर आधारित धारावाहिक इम्तिहान रात साढ़े नौ बजे से प्रसारित कइल जा रहल बा.
शुक आ शनिचर के प्रसारित होखे वाला हँसी आ मस्ती से भरल धारावाहिक लाफ्टर एक्सप्रेस साँझ सात बजे से आ अतवार के प्रसारित होखे वाला संडे भोजपुरी ब्लाक बस्टर मूवी साँझ सात बजे से प्रसारित होखल करी. समय में फेर बदल रउरे लोगन के सुविधा ध्यान में राखत कइल गइल बा. बाकी कार्यक्रम के समय पुरनके बा.
(स्रोत : प्रशान्त निशान्त)


text:
ए आर रहमान
अल्लारक्खा रहमान (जनम नाँव: ए॰ एस॰ दिलीप; 6 जनवरी 1967) जे ए॰ आर॰ रहमान के नाँव से ढेर जानल जालें एगो भारतीय संगीतकार, गायक, गीतकार आ संगीत प्रोड्यूसर बाड़ें। रहमान के खासतौर पर भारतीय शास्त्रीय संगीत के इलेक्ट्रानिक म्यूजिक आ वल्ड म्यूजिक के साथे जोड़ के संगीत के रचना करे खाती जानल जाला। रहमान के अबतक ले छह गो राष्ट्रिय फिलिम अवार्ड, दू गो एकेडमी अवार्ड, दू गो ग्रेमी अवार्ड, एक ठो बाफ्टा अवार्ड, एक ठो गोल्डन ग्लोब अवार्ड, पंद्रह गो फिल्मफेयर अवार्ड आ सत्रह गो फिल्मफेयर अवार्ड साउथ मिल चुकल बाड़ें। भारत सरकार द्वारा इनके साल 2010 में पद्मभूषण से सम्मानित कइल गइल जे भारत के तीसरा सभसे ऊँच नागरिक सम्मान हवे।


text:
भोजपुरी सिनेमा अबही अपना स्वर्णिम दौर से गुजर रहल बा। एही क्रम में भोजपुरी सिनेमा के माध्यम से भोजपुरी भाषा विश्व में आउर प्रभावशाली बनल बिया। जेतना सिनेमा सशक्त भइल बा ओतने साहित्य भी सशक्त भइल बा।
एही क्रम में एम भी ए फिल्मस के बैनर तले बने जा रहल भोजपुरी फिचर फिल्म “मन के कचोट” के दिल्ली के विजय एन्क्लेव, पालम में भव्य मुहुर्त सम्पन्न भइल। एह फिल्म के कहानी भोजपुरी आ हिन्दी के साहित्यकार वैद्यनाथ विभाकर जी के लिखल ह , पटकथा आ संवाद अभिषेक भोजपुरिया के लिखल बा। फिल्म के निर्माता बानी अभिषेक रंजन आ सह निर्माता परमेन्द्र सिंह। जबकि निर्देशन कर रहल बानी रंगकर्मी आ निर्देशक संजय ऋतुराज। संजय ऋतुराज एकरा से पहिले “दगाबाज पिरितिया” फिल्म बना चुकल बानी जवन अगिला महीना रिलिजिंग खातिर तइयार बा। एह सिनेमा में गीत लिखले बानी भोजपुरी के सुप्रसिद्ध कवि डाॅ गोरख प्रसाद ‘मस्ताना’ आ कुंदन सिंह, संगीत से सजवले बानी चंदन सिंह । डीओपी दिनेश ग्रोवर बानी ओहिजे कोरियोग्राफ कइले बानी संगीता गाँधी। एह सिनेमा के मुख्य भूमिका में अभिषेक भोजपुरिया, उपासना मैत्रा, अंशु खान, केसरी जी,वरिष्ठ रंगकर्मी महेन्द्र प्रसाद सिंह, संतोष प्रसाद, प्रिया ठाकुर, श्वेता दाहिया, मीना राय, वीणा वादिनी, प्रियंका कुमारी, पवन पाठक, प्रमेन्द्र सिंह, रंजीत भोजपुरिया के अलावे अन्य कलाकार लोग बा।ज्ञात होखे कि भोजपुरी जन जागरण अभियान के कुछ प्रतिनिधि आ सदस्य भी एह सिनेमा में बढ़ के हिस्सा ले रहल बाड़े।उम्मीद बा समाज के सामने एगो बढ़िया सिनेमा के दौर फेर से शुरू भइल। बतौर मुख्य अभिनेता अभिषेक भोजपुरिया के ई पहिला फिल्म होई। एकरा से पहिले अभिषेक छोट छोट किरदार में कई गो शार्ट फिल्म आ सिरियल में नजर आ चुकल बाड़े। एह फिल्म के शुटिंग दिल्ली समेत बिहार के छपरा,सिवान,सासाराम,कैमुर,नालंदा के अलावा राज्य के विभिन्न लोकेशन पर कइल जाई।
एह फिल्म के मुहुर्त के मौका पर फिल्म के कलाकारन के अलावा भोजपुरी जन जागरण अभियान के राष्ट्रीय अध्यक्ष संतोष पटेल,वरिष्ठ साहित्यकार डाॅ गोरख प्रसाद मस्ताना,वरिष्ठ रंगकर्मी महेन्द्र प्रसाद सिंह,साहित्यकार तेज प्रताप,धनंजय कुमार सिंह,आर.जे.अख्तर खान,देवेन्द्र कुमार,प्रमेन्द्र सिंह,अभिषेक भोजपुरिया,संजय ऋतुराज,वीणा वादनी चौबे, मनोज कुमार सिंह आदि उपस्थित रहले आ सभे केहू भोजपुरी सिनेमा पर आपन बात राखल।ई फिल्म पूरा तरह से पारिवारिक आ साफ सुथरा फिल्म के उदाहरण बनी। बतावत चलीं कि एह फिल्म के मुख्य अभिनेता अभिषेक भोजपुरिया आ निर्देशक संजय ऋतुराज जे भोजपुरी जन जागरण अभियान से भी जुड़ल बा लोग, इ लोग भोजपुरी लोकगीत आ सिनेमा में अश्लीलता के खिलाफ मुहिम छेड़ले बा।ई लोग से इहे आशा कइल जा सकता कि इनकर सिनेमा में द्वीअर्थी आ फुहर संवाद ना होई।


text:
लाँड़
लाँड़ (संस्कृत:लिङ्ग, अंगरेजी:Penis) बहुत सारा जानवर सभ में नर सभ में सेक्स संबंधी अंग होला जे मैथुन यानी सेक्स करे के समय मादा के अंग में प्रवेश करे आ बीज चहुँपावे के काम करे ला।[1]
ई कई वर्टीब्रेट आ इनवर्टीब्रेट सभ में पावल जाला बाकी हर नर जानवर में पावल जाय इहो जरूरी ना बाटे। ज्यादातर जानवर सभ में ई बाहरी अंग होला, मने कि शरीर से बहरें निकलल रहे ला।
लाँड़ शब्द के प्रयोग अलग-अलग जानवरन में, मादा के अंग में प्रवेश करे वाला अलग-अलग अंग सभ के कहल जाला बाकी अइसन सगरी अंग सभ के लाँड़ कहल जाय इहो जरूरी ना बा। उदहारण खाती कई ठो किरौना के प्रजाति सभ में एह तरह के प्रवेश खातिर इस्पेशल टांग/बाँह होखे ले जबकि मकड़ी सभ में जबड़ा के आगे निकले वाला पेडीपाल्प (मुँह के दुनो ओर के सूंढ़ भा चिमचा नियर अंग) से सेक्स के समय बीज पहुँचावे के काम होला, आ इनाहन के लाँड़ ना कहल जाला भले ई काम उहे करे लें। एकरे अलावा स्तनधारी (मैमल) सभ के एगो बर्ग यूथेरिया सभ में ई अंग दू गो काम करे ला, सेक्स के समय बीज निकालल आ पेशाब लागे पर पेशाब निकालल।
संदर्भ[संपादन]
- ↑ Janet Leonard; Alex Cordoba-Aguilar R (18 June 2010). The Evolution of Primary Sexual Characters in Animals. Oxford University Press. ISBN 978-0-19-971703-3. 11 October 2013 के ओरिजनल से पुरालेखित. पहुँचतिथी 20 July 2013.


text:
महाराष्ट्र के जलगांव नगर निगम आ सांगली नगरपालिका में भाजपा जीतल
जलगांव अउऱ सांगली, 03 अगस्त (वार्ता) जलगांव नगर निगम खातिर भइल चुनाव में कांग्रेस आ राकांपा के सूपड़ा साफ करत भाजपा 75 सीज में से 57 सीट जीत लिहलसि.
एहिजा पिछला बेर खानदेश विकास अघाडी के जीत मिलल रहुवे आ शिव सेना के पूर्व मंत्री अउर नेता सुरेश दादा जैन पिछला 35 बरीस से सत्ता में काबिज रहलें. शिवसेना के महज 15 सीट आ एमआईएम के तीन सीट पर जीत भइल बा. राष्ट्रवादी कांग्रेस पार्टी अउर कांग्रेस पार्टी के एकहू सीट नइखे भेंटाइल. जबकि कांग्रेस आ राकांपा मिल के चुनाव लड़ल रहलें.
जलगाँव में भाजपा के बड़का नेता एकनाथ खड्से के बहुते प्रभाव बा आ ओकर असर साबितो हो गइल.
सांगली-मिराज-कुपवाड नगर पालिका खातिर भइल चुनावो में भाजपा जीतल बिया. एहिजा भाजपा के 78 में से 41 सीट पर जीत मिलल बा आ शिवसेना के एकहू सीट नइखे भेंटाइल.
सांगली नगरपालिका एह चुनाव से पहिले ले कांग्रेस-राष्ट्रवादी कांग्रेस पार्टी के गढ़ मानल जात रहुवे. एहिजा कांग्रेस के 20 गो आ राष्ट्रवादी कांग्रेस पार्टी के 15 गो सीट पर जीत भइल बा. शिवसेना एहिजा 57 सीट पर चुनाव लड़ले रहुवे बाकिर भेंटाइल एकहू ना.
दू गो सीट दोसरा लोगन के भेंटाइल बा.


text:
भोजपुरी आन्दोलन के एगो मजबूत गढ़ जमशेदपुर से बिहार भोजपुरी अकादमी के अध्यक्ष पद से प्रो॰ आर॰ के॰ दुबे के हटावे के माँग करत अखिल विश्व भोजपुरी विकास मंच का ओर से बिहार के राज्यपाल आ मुख्यमंत्री के फैक्स करे के फैसला लिहल गइल बा. एह बाबत जानकारी देबे खातिर १३ अगस्त के भइल मंच के पत्रकार सम्मेलन में मंच के महामंत्री प्रदीप कुमार सिहं सवाल उठवले कि बिहार भोजपुरी अकादमी अपना मूल लक्ष्य से भटक गइल बिया आ बेमतलब के आयोजन पर अकादमी के धन लुटावल जात बा. पिछला दिने पटना में आयोजित कार्यक्रम पर जतना खरचा कइल गइल ओतना खरचा में अकादमी कई गो भोजपुरी किताबन के प्रकाशन करवा सकत रहे.जवन कि एकर मुख्य मकसद होखे के चाहीं.
अकादमी से नाराजगी के तत्काल कारण मालिनी अवस्थी के अकादमी के अंतर्राष्ट्रीय ब्रांड अम्बेसडर बनवला से शुरु भइल बा. साथ ही भोजपुरी के काम में लागल जमशेदपुर के अनेके महारथियन के दुखद उपेक्षा कइल गइल. कहल जात बा कि अकादमी के रवैया से नाराज हो के मनोज तिवारी आ भरत शर्मा व्यास आपन मिलल सम्मान लवटावल चाहत बाड़न.
आजु जब चारो ओर से अकादमी पर आ खास कर के अकादमी के अध्यक्ष प्रो॰ आर॰के॰ दुबे पर सवाल उठावल जात बा तब अकादमी चुप्पी साध लिहले बिया आ बतावल नइखे चाहत कि आखिर मालिनी अवस्थी के आपन प्रतीक बनावे के फैसला में अकादमी का ओर से के शामिल रहल आ कि ई अध्यक्ष के आपन निजी फैसला रहल. बार बार सवाल उठावल जात बा कि पिछला तीन साल के साहित्यिक गतिविधियन का बारे में अकादमी जानकारी देव कि एह बीच भोजपुरी भाषा आ साहित्य ला उ का कइलसि सिवाय मंचीय कार्यक्रम आयोजन कइला के.
हालांकि आपसी बातचीत में आपन नाम छिपावत इहो बतावल जात बा कि केहु अइसन नइखे जे बिना कुछ लिहले ब्रांड अम्बेसडर बन जाइत. एहिजा त हर कार्यक्रम में शामिल होखे खातिर लोग धन माँगेला. कुछ लोग से त बतियइलो मुश्किल हो जाला जब फोन पर दोसर केहू सवाल के झड़ी लगा देला कि कतना बजट बा, कतना मिली वगैरह वगैरह.
खुशी बा त बस एक बात के कि ढेर दिन से सूतल एगो अउर वेबसाइट जाग गइल बा. स्वागत बा. दुष्यंत कुमार के गज़ल के एगो लाइन दुहरावल जरूरी लागत बा, “सिर्फ हंगामा खड़ा करना मेरा मकसद नहीं/ मेरी कोशिश है कि यह सूरत बदलनी चाहिए/ मेरे सीने में न सही तो तेरे सीने में सही/ हो कहीं पर आग लेकिन आग जलनी चाहिए.” शायद एह विवाद से भोजपुरी के सूरत आ सीरत में कुछ बेहतर बदलाव आ पावे इहे कामना बा.


text:
हाइड्रोग्राफी
हाइड्रोग्राफी (अंगरेजी: Hydrography) एक प्रकार के बेहवारिक बिज्ञान (एप्लाइड साइंस) बा जवन पृथ्वी पर पानी आ जलभंडार सभ के नापजोख आ बिबरन देवे के काम करे ला। ई बिज्ञान प्रिथ्वी पर मौजूद नदी, झील, तालाब आ समुंद्र के आकार, गहिराई, पानी के मात्रा आ पानी के लेवल नियर कई सारा चीजन के नाप आ बिबरण करे ला जवना के प्रमुख उदेश्य नेविगेशन (जहाज आ नाव के संचालन) में सुबिधा खातिर डेटा उपलब्ध करावल, पानी के लेवल के भबिस्यबाणी कइल आ अन्य कई सारा आर्थिक, सुरक्षा आ पर्यावरणीय मुद्दा सभ के अध्ययन में सुबिधा उपलब्ध करावल बाटे।
संदर्भ[संपादन]
बाहरी कड़ी[संपादन]
समुद्री हाइड्रोग्राफी पर फोकस रखे वाली एसोसिएशन
- International Federation of Hydrographic Societies (formerly The Hydrographic Society)
- State Hydrography Service of Georgia
- The Hydrographic Society of America
- Australasian Hydrographic Society
- Hydro International Lemmer, the Netherlands: Hydrographic Information ISSN 1385-4569]
नदी, जलधारा आ झील के हाइड्रोग्राफी पर फोकस रखे वाली एसोसिएशन


text:
पटना : जाह्न्वी अंगिका संस्कृति संस्थान , पटना न॑ नवगठित बिहार अंगिका अकादमी मं॑ सेवा प्रदान करै वास्तें उम्र केरऽ वरीयता केरऽ आधार पर 105 अंगिका साहित्यकारऽ के नाम अनुशंसित करी क॑ बिहार सरकार कं॑ भेजन॑ छै.
जाह्न्वी अंगिका संस्कृति संस्थान केरऽ महासचिव, अंगिका केरऽ वरिष्ठ साहित्यकार आरू पिछला 46 साल सं॑ लगातार प्रकाशित होय रहलऽ अंगिका भाषा के पत्रिका “अंग माधुरी” केरऽ सम्पादक डा. नरेश पांडेय चकोर न॑ फोन करी क॑ इ सूचना अंगिका.कॉम क॑ आज देलकै. डा. चकोर न॑ बतैलकै कि दू बरस पूर्व प्रकाशित “अंगिका साहित्य – अब तक” पुस्तक केरऽ आधार पर उपरोक्त अनुशंसा करलऽ गेलऽ छै.
पिछला 56 साल सं॑ लगातार अंगिका भाषा साहित्य सृजन मं॑ जुटलऽ डा. नरेश पांडेय चकोर न॑ बतैलकै कि 105 अंगिका साहित्यकारऽ के नाम अनुशंसित करी क॑ बिहार सरकार कं॑ इ लेली भेजलऽ गेलऽ छै जेकरा सं॑ बिहार अंगिका अकादमी केरऽ गठन के सिलसिला मं॑ ऐकरऽ कार्यकारिणी समिति आरू साधारण समिति केरऽ सदस्य केरऽ सूची बनाबै मं॑ सरकार क॑ सुविधा हुए॑ सक॑. साथैं-साथ बिहार अंगिका अकादमी केरऽ अध्यक्ष के नाम के चुनाव भी आसानी सं॑ करैलऽ जाब॑ पार॑.
ज्ञातव्य छै कि गत 23 जून क॑ बिहार केरऽ कैबिनेट द्वारा अंगिका अकादमी केरऽ गठन क॑ मंजूरी देला के पश्चात राज्य योजनान्तर्गत संकल्प संख्या – 15 / एम -4 – 01 /2015 -1251 द्वारा गत 30 जून क॑ अंगिका अकादमी केरऽ विधिवत गठन करलऽ गेलै आरू ओकरऽ बाद मुख्यमंत्री श्री नीतिश कुमार केरऽ अध्यक्षता मं॑ पटना मं॑ आयोजित बिहार मंत्रीपरिषद केरऽ बुधवार 8 जुलाई-2015 केरऽ होलऽबिहार कैबिनेट के बैठक मं॑ बिहार अंगिका अकादमी लेली पदऽ के सृजन लेली स्वीकृति भी देलऽ गेलै .
बिहार राज्य केरऽ पंद्रह जिला केरऽ लगभग चार करोड़ अंगिका भाषी, अंगिका भाषा आन्दोलन सं॑ जुड़लऽ साहित्यकार आरू संस्था सीनी सहित अंगिका भाषाविद केरऽ बरसऽ पुरानऽ माँग जून-2015 मं॑ पूरा होलऽ छै. बिहार , झारखंड आरू पश्चिम बंगाल मं॑ सब मिलाय क॑ पाँच करोड़ सं॑ भी जादा लोगऽ द्वारा अंगिका बोललऽ जाय छै. अंगिका अकादमी केरऽ गठन अंगिका भाषा क॑ संविधान केरऽ अष्टम सूची मं॑ शामिल करै के दिशा मं॑ एगऽ महत्वपूर्ण कदम मानलऽ जाय रहलऽ छै.
अंगिका अकादमी केरऽ गठन सं॑ बिहार केरऽ पंद्रह अंगिकाभाषी जिला – अररिया, कटिहार, पुर्णिया, किसनगंज, मधेपुरा, सहरसा, सुपौल, भागलपुर, बाँका, जमुई, मुंगेर, लखीसराय, बेगूसराय, शेखपुरा, खगड़िया सहित झारखंड केरऽ सात अंगिकाभाषी जिला – साहेबगंज, गोड्डा, देवघर, पाकुड़, दुमका, गिरीडीह, जामताड़ा आरू पश्चिम बंगाल केरऽ दू अंगिकाभाषी जिला मालदा, उत्तर दिनाजपुर मं॑ उत्सव के माहौल व्याप्त छै.


text:
पिछला चार साल से लगातार भोजपुरी सिनेमा के नम्बर वन स्टार वाला अपना सिंहासन पर काबिज अभिनेता दिनेश लाल यादव निरहुआ के एक्शन अवतार दर्शकन के देखे के मिली भोजपुरी फिल्म “आखिरी रास्ता” में. ई फिल्म जल्दिये रिलीज होखे वाली बा आ एहमें निरहुआ के एक से बढ़ि के एक रोमांचकारी एक्शन सीन देखे के मिले वाला बा. उनकर खतरनाक दुश्य देखि के दर्शक सनी देओल आ अक्षय कुमार के याद करे लगीहें. फिल्म के शूटिंग हैदराबाद के मनोरम लोकेशन का अलावा बैंकाको में करावल गइल बा. प्रियंका पिक्चर्स का बैनर में एह फिल्म के के॰एस॰साईबाबा आ ए॰दास मिल के बनवले बाड़े. निर्देशन जानल मानल निर्देशक जी॰सुब्बाराव के बा जे एहसे पहिले “कइसे कहीं तोहरा से प्यार हो गइल” आ ” शिवा” जइसन सुपर हिट फिल्मन के निर्देशन कर चुकल बाड़न. “आखिरी रास्ता” में निरहुआ का साथे तीन गो नायिका बाड़ी, पाखी हेगडे, मोनालिसा, आ रिंकू घोष. साथ में माया यादव, मुख्तार, सत्यप्रकाश, आ हास्य सम्राट मनोज टाइगर बाड़े. फिल्म में निरहुआ के किरदार एगो प्रधान के भाई देवा के बा. फिल्म के गीत विनय बिहारी आ प्यारेलाल यादव के लिखल बा जवना के संगीत दिहले बाड़े राजेश रजनीश के जोड़ी. मारधाड़ के सीन एक्शन मास्टर वेंकट का निर्देशन में बनल बा आ नाच के दृश्य रिक्की गुप्ता का निर्देशन में. फिल्म १४ जनवरी के बिहार का सिनेमाघरन में रिलीज होखे जा रहल बा.
(स्रोत : प्रशान्त-निशान्त)


text:
मनोज तिवारी करीहें भगवान परशुराम के भूमिका
भगवान विष्णु के छठवाँ अवतार रेणुकानंदन भगवान परशुराम पर बने जात भोजपुरी फिलिम “परमवीर परशुराम” में मुख्य भूमिका करीहें भोजपुरी मेगा स्टार मनोज तिवारी. अलौकिक बुद्धि, चेहरे पर तेज आ बहुते बलशाली परशुराम भगवान शिव से मिलल फरसा ले के राम से परशुराम बनले आ इकइस बेर एह धरती के क्रूर राजा लोगन के नाश कइले.
एह फिलिम के निर्माता बाड़ें जानल मानल इंटीरियर डिजाइनर अनिरुद्ध विश्वकर्मा आ निर्देशक अउर कैमरामैन बाड़ें एस. कुमार. भगवान परशुराम बनल मनोज तिवारी एह फिलिम से बहुते उछाह में बाड़ें आ कहतारें कि एह से सिनेमा भोजपुरी के एगो नया दिशा मिली.
‘परमवीर परशुराम’ के शूटिंग एक जून से उत्तर प्रदेश में शुरू होखी. निर्देशक एस.कुमार के कहना बा कि एह फिलिम में सत्ता आ सिंहासन के मद में मस्त राजा आ ओकर कोप भाजन बनल त्राहि त्राहि करत जनता के झलक मिली. सदी के महानतम फिलिम होखे के दावा करत एह फिलिम के अपना किरदार ला मनोज तिवारी बहुते रिसर्च कइले बाड़न. मनोज तिवारी कहतारें कि धर्म आ धार्मिक लोगन के रक्षा ला शस्त्र उठावे वाला ब्राह्मण परशुराम से कर्ण, द्रोणाचार्य आ भीष्म पितामह जइसन शूरवीर युद्धकौशल के शिक्षा लिहलें. कहल गइल बा कि कलयुग के खतम होखे का समय अवतरित होखे वाला भगवान कल्कि के वेद वेदांत के शिक्षा देबे के जिम्मा परशूरामे उठइहें.
काजल फिल्म्स इण्टरटेनमेंट का बैनर में बने जात एह फिलिम के स्टोरी आइडिया एस. कुमार आ मनोज तिवारी के ह, लिखले बाड़न विजय पंडित आ उमेश उपाध्याय. गीतकार हउवें डा.सागर, साहिल, अरुण आ मनोज तिवारी, संगीतकार राजेश मिश्रा, नृत्य निर्देशक कानू मुखर्जी, आ एक्शन दिलीप यादव के रही.
मुख्य कलाकारन में मनोज तिवारी, पाखी हेगड़े, सुधा चन्द्रन, सुरेन्द्र पाल, अली खान, अनिल यादव, बालेश्वर आ डा.अभय आशियाना वगैरह बाड़ें.
(शशिकांत सिंह, रंजन सिन्हा)


text:
ना अति बोलता ना अति चुप
एगो भोजपुरी कहावत ह कि –
ना अति बरखा, ना अति धूप
ना अति बोलता ना अति चुप.
आजु अरनब गोस्वामी के चैनल रिपब्लिक टीवी के शुरुआत का भइल, कपार पाक गइल बा. सबेरे दस बजे जवन खुलासा भइल ओही प सूई अटक गइल बा आ पता ना कई सौ बेर एके बतिया दोहरवले जात बा रिपब्लिक. एकरा के अति बोलता कहल जाव त दोसरा तरफ चारा चोर लालू के चुप्पीओ कान फड़ले बा. चारा घोटाला में सजा सुन चुकल लालू अपना तिकड़म का बूते जमानत प बाहर बाड़न आ हर तरह के गैर कानूनी काम कइला का बावजूद नीतीश सरकार भा झारखण्ड के रघुबर दास सरकार में अतना बेंवत नइखे कि लालू के जमानत रद्द करा के फेर से जेल भिजवा सके लोग. बाकिर हमरा याद नइखे आवत कि कबो कवनो हाल में लालू के अइसन सटकल होखे कि मुँह से बकार नइखे निकलत. बतावल जात बा कि लालू में अतना हिम्मत ना भइल कि आजु अपना घर से बाहर निकल सकसु. घरे में लुकाइल बइठल लालू क्लोज सर्किट टीवी से बाहर के नजारा प नजर रखले बाड़न.
गद्दी का हवस में नीतीशो के ठकुआ मार दिहले बा आ उहो अबहीं ले एह मामिला प कुछ बोले के हिम्मत नइखन जुटा पावत. बेचारा का साथे दिक्कत बा कि काल्हु उनकर मुलाकात पहिले से तय बा अरनब से. अगर नीतीश के ठकुआ काल्हुओ बरकरार रहि गइल त ई मुलाकात रद्द भइल तय बा आ रिपब्लिक के एगो अउरि मसाला मिल जाई बकर बकर करे के.
चुप्प रहे के काम खाली लालूए भा नीतीश नइखन करत. पिछला तीन महीना से खुद अरनबो चुपी सधले बाड़न. ट्वीटर प जनवरी में अरनब से पुछाइल रहुवे कि रिपब्लिक टीवी खातिर धन कहाँ से आ कइसे जुटावल गइल बा एकर जानकारी साझा करसु. रिपब्लिक प हवाला का जरिए आ आसाम के एगो नेता का जरिए धन जुटावे के आरोप लगावल जात बा. आ रिपब्लिक का तरफ से एह बाति के कवनो जबाब नइखे दीहल गइल.


text:
Jan 24, 2013
ग़ज़ल (भोजपुरी)साँच के आँच के ई असर हो गइल।
बात अइसन खुलल कि ज़हर हो गइल।।
इश्क इबादत हवे, सबसे सुनले रहीं,
हमहूँ कइनी त काहें कहर हो गइल।।
रात बाटे अन्हरिया कहत रहले ऊ,
देखते-देखते दुपहर हो गइल।।
सोचनी, बहियाँ में भर के जिनगी जीएब,
प्यार के हार फेरु मगर हो गइल।।
कबो एक पल रहें ना हमरा से अलग,
आज लउकें ना, कवन कसर हो गइल।।
तहके पुतली बना के पलक में रखेब,
एही सपना प केतना ग़दर हो गइल।।
द्रोपदी के सभे आपन रहलें मौन तब,
आज ऊहे कथा दर-ब-दर हो गइल।।
- केशव मोहन पाण्डेय
Posted by केशव मोहन पाण्डेय at 12:24 PM
Subscribe to: Post Comments (Atom)


text:
बुर
बुर (संस्कृत: योनि, अंगरेजी: वैजाइना[1]) सगरी मैमल (मने स्तनधारी जीव) सभ में, मांसपेशी से बनल आ नली के आकार के एगो अंग होला जवन की मादा जननांग के हिस्सा होला; मनुष्य सभ में ई वल्वा से ले के सर्विक्स तक ले के बीच के हिस्सा होला। बुर के बाहरी छेद, कुछ हद तक हाइमेन नाँव के झिल्ली से तोपाइल हो सके ला आ एकर अंदरूनी माथ पर गर्भाशय के गर्दन नियर हिस्सा, जेकरा सर्विक्स कहल जाला, से जुड़ल होला। शरीर के अंग के रूप में बुर द्वारा सेक्स आ जचगी संभव होले आ समय-समय पर माहवारी के चक्र के अनुसार माहवारी के बहाव एह रस्ता से होला।
बुर के बनावट आ जगह प्रजाति कुल के हिसाब से फरक फरक होला आ आकार में भी अंतर हो सकेला। फीमेल मैमल सभ के आम तौर पर वल्वा में दुगो बाहरी छेद होला, एगो होला मू्त-द्वार मूत्र-पथ खातिर आ एगो होला योनि-द्वार जननांग-पथ खातिर। ई मेल मैमल सभ से अलग होला, मेल मैमल में मूते आ प्रजनन दुनो काम खातिर एकहीगो मूत्र-पथ (मूत-द्वार) होखेला। योनि-द्वार नजदीके के मूत्र-द्वार से बहुत बड़हन होला आ मानव जाति के दुनो छेद के लेबिया द्वारा सुरक्षा प्रदान करल रहेला। उभयचर जंतु जइसे की चिरई कुल, सरीसृप कुल आ अंडजस्तनी (अंडा देवे वाली जीव सभ) में एकहिगो छेद होखेला, मल-नली, जठरांत्र-नली, मूत्र-नली, प्रजनन-नली सभन खातिर एकहिगो द्वार होखेला।
सेक्स के समय, बुर के अंदरूनी सतह पर चिकनाहट वाला पदार्थ भा रस सरवत्त्ते लागे ला जवना से एह में आसानी से घुसाव संभव हो सके, अइसन मनुष्य सभ में आ अन्य मैमल सभ में भी होला। एह रस के नमी के चलते बुर में चिकनाहट बढ़ जाला आ रगड़ में कमी आवे ला जवना से सेक्स आसान हो जाला। बुर के अंदरूनी सतह के बनावट भी लहरदार होले जवना से लाँड़ पर पर्याप्त रगड़ पैदा होले आ बीर्य के निकले तक के प्रक्रिया पूरा होला, जेकरे बाद गरभ धारण हो सके ला। बुर में सेक्स के दौरान आनंद आ प्रेम के लगाव में बढ़त के अलावा अउरी किसिम के परभाव भी हो सके लें, जइसे हेट्रोसेक्सुअल भा लेस्बियन सेक्स के कारण सेक्स संबंधी इन्फेक्शन आ बेमारी (एसआईटी) के एक ब्यक्ति से दुसरे ब्यक्ति में संचार हो सके ला। एह तरह के इन्फेक्शन आ बेमारी सभ से बचाव खाती बिबिध तरह के सेफ तरीका के पालन कइल जा सके ला। एकरे अलावा बुर से संबंधित कई तरह के रोग बाड़ें जिनहन से मनुष्य के बुर परभावित हो सके ले।
बुर शब्द, सामाजिक रूप से पूरा मानव इतिहास में बहुत संबेदनशील रहल बा आ नकारात्मक दृष्टिकोण, भाषा में आ सांस्कृतिक सोच में एकरा के गंदा रूप में प्रस्तुतीकरण, आ तरह-तरह के टैबू (नकारात्मक मान्यता) सभ, औरत के कामुकता के चीन्हा, आध्यात्मिक रहस्यवाद आ जीवनशक्ति आ प्रजनन से जुड़ल बाटे। सामाजिक सोच में बुर, गंदा आ अश्लील चीज से ले के पूजनीय चीज (चीन्हा भा प्रतीक के रूप में) ले बिबिध रूप में देखल गइल बा।
आम भाषा में बुर शब्द औरत के जननांग के बाहरी हिस्सा (अंगरेजी में वल्वा भा संस्कृत में भग) खाती भी इस्तमाल होला आ भीतरी नलीनुमा हिस्सा खाती भी। हालाँकि, मेडिकल शब्दावली आ तकनीकी रूप से खाली अंदरूनी नलीदार हिस्सा के बुर (वैजाइना) कहल जाला। एह बिभेद के जानकारी सेक्स संबंधी ज्ञान आ कई तरह के बेमारी रोके में सहायक हो सके ला। प्राचीन भारतीय ग्रंथ सभ में बुर के आकृती के आधार प कई प्रकार भी गिनावल गइल बा।[2] कामसूत्र में एकर प्रकार आ बिभेद के बिस्तार से बर्णन बा; चरकसंहिता में कई किसिम के बुर संबंधी रोग के बिबरन दिहल गइल बा।[3]
बिसयसूची
संरचना
सामान्य परिचय
मनुष्य सभ में बुर मांसपेसी से बनल एगो लचकदार नली होले जे बाहरी हिस्सा #वल्वा से ले के सर्विक्स तक ले जाले।[4][5] एकर रंग गुलाबी होला आ, बाहरी माथ गुप्तांग त्रिभुज में खुले ला आ अंदरूनी माथ गर्भाशय से जुड़े ला, गर्भाशय आ बुर के नली के जोड़ के सर्विक्स कहल जाला। सर्विक्स से बुर के नली के जुड़ाव के अंगरेजी में फोर्निक्स कहल जाला, फोर्निक्स बाहरी नली नियर होला जेह में सर्विक्स अंदरूनी नली के रूप में समाइल होला।[6] बुर के बाहरी माथ, गुप्तांग त्रिभुज में खुले ला, गाँड़ आ बुर के छेद के बीच के सतह के अंगरेजी में पेरीनम कहल जाला, एह पेरीनम के ठीक ऊपर बुर के नली के छेद होला आ बुर के छेद के ठीक ऊपर पेशाब करे वाला छेद, यानी मुतरी या पेशाब मार्ग होला जेकरा अंगरेजी में यूरेथ्रल ओपनिंग कहल जाला। बाहर से अंदर के ओर बुर के नली ऊपर के ओर आ पाछे के ओर बढ़ल होले, ई नली पेशाब मार्ग (यूरेथ्रा) आ मलाशय (रेक्टम) के बीच से हो के गुजरे ले, एकरे अंतिम माथ पर जेकरा के फोर्निक्स कहल जाला लगभग 90 डिग्री के कोण पर एह में सर्विक्स आ के घुसल होला।[7]
वल्वा
हालाँकि, भोजपुरी में बुर नली वाला हिस्सा के भी कहल जाला आ बाहरी हिस्सा के भी, तकनीकी रूप से आ मेडिकल साइंस में इनहन में अंतर कइल जाला। तकनीकी रूप से दुनों जाँघ के बीच के सगरी गुप्तांग सभ के गुप्तांग त्रिभुज के रूप में परिभाषित कइल जाला। औरतन में एह त्रिभुज के संरचना में सभसे ऊपर क्लाइटोरल हुड होला आ सभसे नीचे गाँड़ के छेद जेवना से मल निकास होला।
एह गुप्तांग त्रिभुज के ऊपरी हिस्सा के वल्वा कहल जाला, या आम भाषा में जेकरा के बुर कहल जाला। एह हिस्सा में दू गो छेद होलें, ऊपरी पेशाब मार्ग, निचला बुर के नली के बाहरें खुले वाला छेद; एह दुनों छेद के अगल-बगल सुरक्षा खाती लेबिया माइनर आ लेबिया मेजर रुपी संरचना होला, मने कि दोहरा ओठ नियर फुल्लल अंग। बाहरी मोट ओठ नियर संरचना के लेबिया मेजोरा कहल जाला आ एकरे अंदर छिपल बाकी सभ अंग वाला हिस्सा के आम भाषा में बुर आ तकनीकी भाषा में वल्वा कहल जाला।[8]
समाज आ संस्कृति में
मय इतिहास में, बुर के बारे में कई किसिम के धारणा आ सोच मिले ला, एकरा के कई तरह से बोध में लिहल गइल मिले ला, एह परसेप्शन सभ में कई चीज सामिल बा। उदाहरण खातिर ई कामुक इच्छा के केंद्र मानल जाय, जनम एही रास्ता से होखे के कारण ई जीवन के प्रतीक आ चीन्हा मानल जाय, लाँड़ से कमतर आँकल जाय, देखे चाहे महक में बेकार बूझल जाय या फिर अश्लीलता से जोड़ल जाय।[9][10][11] एह बिचार आ धारणा सभ खाती बहुत हद तक नर आ मादा के बीचा के अंतर सभ, जेह में सेक्स संबंधी अंतर खास रूप से सामिल बाने, जिम्मेदार मानल जालें आ इहो सामिल कइल जाला कि ई अंतर सभ के कवना तरीका से ब्याख्या कइल जा रहल बा। एगो इवोल्यूशनरी साइकोलाजिस्ट डेविड बस्स के कहल बा कि चूँकि लाँड़ के साइज क्लाइटोरिस के साइज से काफी बड़हन होला आ लाँड़ एक तरह से ढेर लउके वाला अंग हवे जबकि बुर देख्लाई ना पड़े ला (तुलना में), मरदाना लोग लाँड़ से पेसाब करे ला, लइका छोटपने से आपन लाँड़ छुए के सीख लेलें जबकि लइकी सभ के आपन बुर छुए के गलत बतावल सिखावल जाला, एह कारन उनहन के दिमाग में ई आ जाला कि ई एकरा के छुए से कौनों नोकसान होखी। इहे कारन बा कि बहुत सारी औरत सभ अपना बुर के बारे में बहुत जानकारी ना रखे लीं। रिसर्च करे वाला लोग इहो मान्यता रखे ला कि एही कारण लइका सभ लइकिन के तुलना में जल्दी मूठ मारे (हस्त मैथुन/मास्टरबेशन) के सीख जालें आ ई काम लइकी सभ के तुलना में बेसी करे लें।[12]
अन्य जावनर सभ में
बुर अइसन संरचना हवे जे ओह जानवर सभ में पावल जाले जे सभ में मादा अंदरूनी तरीका से गरभ धारण करे ले, जबकि कुछ वर्टीब्रेट सभ में ई काम शरीर के बहरें होला जैसे कि मेंघुचा सभ में, आ इनहन में बुर ना पावल जाला। बुर के आकृति अलग-अलग जानवर सभ में अलग-अलग होला। खेड़ी वाला आ मार्सूपी जानवर सभ में गर्भाशय से ले के मादा के शरीर के बाहरें ले बुर होला। मादा मार्सूपियल सभ में दू गो बुर होले आ साइड बाई साइड दू गो गर्भाशय से जुड़े लीं बाकी ई शरीर के बहरें खुले लीं एकही ओठदार मुहाना के रूप में, तिसरही बुर परमानेंट भा कुछ समय खाती हो सके ले जे ट्रांजीटरी कनाल कहाला आ बच्चा एह रास्ता से बहरें आवे ला (उदाहरण के रूप में कंगारू सभ में ई तीनों बुर होलीं)।[13] चित्तीदार हाइना (लकडबग्घा) में मादा बाहरी रूप से बुर के छेद वाली ना होखे लीं बलुक पेसाब, मैथुन आ बच्चा जनमावे के काम, तीनों क्लाइटोरिस के जरिये होखे ला।[14] The vagina of the female coyote contracts during copulation, forming a copulatory tie.[15]
इहो देखल जाय
संदर्भ
- ↑ . "Vagina | Definition of Vagina by Merriam-Webster". Merriam-webster.com. पहुँचतिथी 2018-02-03.
- ↑ Mulachara. Bhāratīya Jñānapīṭha Prakāśana. 2002. पप. 285–. ISBN 978-81-263-0784-5.
- ↑ Shri Jaidev Vidhya Alankar Pranitya (2007). Charaksamhita Mahrishina Bhagvataniveshen Pranita Mahamunina Charken Pratisanskrita Uttro Bhag. Motilal Banarsidass Publishe. पप. 513–. ISBN 978-81-208-2305-1.
- ↑ Snell RS (2004). Clinical Anatomy: An Illustrated Review with Questions and Explanations. Lippincott Williams & Wilkins. प. 98. ISBN 978-0-7817-4316-7.CS1 maint: Uses authors parameter (link)
- ↑ Dutta DC (2014). DC Dutta's Textbook of Gynecology. JP Medical Ltd. पप. 2–7. ISBN 9351520684.CS1 maint: Uses authors parameter (link)
- ↑ Standring S, Borley NR, संपा.. (2008). Gray's anatomy : the anatomical basis of clinical practice (40th संपा.). London: Churchill Livingstone. प. 1281–4. ISBN 978-0-8089-2371-8.CS1 maint: Uses editors parameter (link)
- ↑ Ginger VA, Yang CC (2011). "Functional Anatomy of the Female Sex Organs". में Mulhall JP, Incrocci L, Goldstein I, Rosen R. Cancer and Sexual Health. Springer. पप. 13, 20–21. ISBN 1-60761-915-6.CS1 maint: Uses authors parameter (link) CS1 maint: Uses editors parameter (link)
- ↑ Ransons A (May 15, 2009). "Reproductive Choices". Health and Wellness for Life. Human Kinetics 10%. प. 221. ISBN 978-0-7360-6850-5. पहुँचतिथी July 30, 2013.CS1 maint: Uses authors parameter (link)
- ↑ Stone L (2002). New Directions in Anthropological Kinship. Rowman & Littlefield. प. 164. ISBN 058538424X.
- ↑ Hutcherson H (2003). What Your Mother Never Told You about Sex. Penguin. प. 8. ISBN 0399528539.
- ↑ LaFont S (2003). Constructing Sexualities: Readings in Sexuality, Gender, and Culture. Prentice Hall. प. 145. ISBN 013009661X.
- ↑ Buss DM, Meston CM (2009). Why Women Have Sex: Understanding Sexual Motivations from Adventure to Revenge (and Everything in Between). Macmillan. प. 33. ISBN 1429955228.
- ↑ Hugh Tyndale-Biscoe; Marilyn Renfree (30 January 1987). Reproductive Physiology of Marsupials. Cambridge University Press. ISBN 978-0-521-33792-2.
- ↑ Szykman M, Van Horn RC, Engh AL, Boydston EE, Holekamp KE (2007). "Courtship and mating in free-living spotted hyenas" (PDF). Behaviour. 144 (7): 815–846. doi:10.1163/156853907781476418.
- ↑ Bekoff M, Diamond J (May 1976). "Precopulatory and Copulatory Behavior in Coyotes". Journal of Mammalogy. American Society of Mammalogists. 57 (2): 372–375. doi:10.2307/1379696. JSTOR 1379696.
बाहरी कड़ी
- जिस योनि से जन्मे, उसी पर चुप्पी क्यों?, बीबीसी, हिंदी पर लेख। (हिंदी में)
- Vagian, ब्रिटैनिका एनसाइकलोपीडिया पर। (अंग्रेजी में)


text:
रानी चटर्जी एह मामिला में खुशनसीब बाड़ी कि भोजपुरी सिनेमा में उनुका हमेशा चैलेंजिगे रोल मिलल. पर साल जीतेश दूबे के मुन्नीबाई नौटंकीवाली उनुका के नम्बर वन का कुर्सी पर बईठा दिहलस त एहू साल रानी अपना फिल्म पायल, भईया के ससुरारी में, साँवरिया आई लव यू, आ छोटका भईया जिन्दाबाद के ले के पूरा उछाह में बाड़ी. लीं पढ़ीं रानी चटर्जी का कहत बाड़ी हमरा सवालन का जवाब में..
एह साल राउर चारो फिल्म पायल, भईया के ससुरारी में, साँवरिया आई लव यू, आ छोटका भईया जिन्दाबाद ब्लाक बस्टर साबित होखी? का सोचत बानी?
हम का कहीं. सगरी त रउरे कह दिहनी. राउर सवाले हमरा खातिर प्रशंसा बा.
पायल में चुड़ैल बनल बानी. भूत प्रेत में विश्वास करीलें का?
हँ, आ बता दीँ कि एह फिल्म पायल का शूटिंग का दौरान हम कई बेर बहुते डेराइबो कइनी.
भईया का ससुरारी में पहिला बेर बिरहा सम्राट विजयलाल का साथे काम कइले बानी. कइसन रहल?
बहुते सुलझल आदमी हउवन विजयलाल जी. उनका साथे काम कइल बढ़िया लागल.
कहल जा रहल बा कि एह चारो फिल्मन में रउरा जम के काम कइले बानीं?
एह फिल्मन के डिमांडे वइसन रहे कि हम जम के काम करीं, से हम कइबो कइनी.
एह फिल्मन में अपना किरदारन से रउरा खूश बानी?
हँ खुश त बानी काहे कि जानत बानी कि एह फिल्मन से दर्शकन के भरपूर मनोरंजन होखे जा रहल बा.
पर साल राउर मुन्नीबाई नौटंकीवाली सबले बड़ ब्लाकबस्टर फिल्म रहुवे. एहू साल का राउर टॉप वन के चार्ट बरकरार रही?
हम कवनो नम्बर गेम ना मानीलें.बढ़िया स्क्रिप्ट आ बढ़िया निर्देशकन का साथे काम कर रहल बानी, दर्शकन के भरपूर प्यार मिल रहल बा. अतने काफी बा.
साँवरिया आई लव यू में रउरा विनय आनन्द का साथे बानी. विनय आनन्द के चुहलबाजी से कबो कवनो परेशानी?
विनय आनन्द का साथे काम कइला के मतलब होला हँसत हँसत लोटपोट होत रहल. एहू फिल्म में ऊ खूबे हँसवलें. बाकिर काम का घरी विनय आनन्द अतना सीरियस हो जालन कि पूछीँ मत.
साँवरिया आई लव यू के प्रस्तुतकर्ता जीतेश दूबे हउवें जिनकर फिल्म मुन्नीबाई नौटंकीवाली पिछला साल रउरा के टॉप पर रखले रहुवे. का कहब जीतेश दूबे का बारे में?
जीतेश जी कमाल के शख्स हईँ. यूनिट के हर सदस्य के ऊहाँ का पूरा ध्यान राखीलें. हम त बार बार काम कइल चाहब उनका साथे.
विक्रात का साथ पायल में, विजय लाल का साथे भईया का ससुरारी में. कइसन लागत बा नयका अभिनेता लोग के ई खेप?
मनोज तिवारी जी का साथे हमार पहिलका फिल्म रहे ससुरा बड़ा पइसा वाला. एहू साल उनका साथे छौटका भईया जिन्दाबाद में बानी. आ नयको कलाकारन का साथे काम करे के अनुभव बढ़िये रहल बा. एह लोगन का साथे काम कइला के मतलब रहल पूरा प्रोजेक्ट के नया खूबसूरती दिहल.
भईया के ससुरारी में के राउर फेवरिट निर्देशक राजकुमार पाण्डे निर्देशित कइले बाड़े. का कहब?
राजकुमार पाण्डेजी का साथे काम कइला के मतलब होला अभिनय के पूरा आनन्द ठावल. हमरा खूशी बा कि उनका निर्देशन में एह फिल्म में काम करे के मौका मिलल.
(स्रोत : शशिकान्त सिंह)


text:
टटका खबर, शुक, २६ नवम्बर
नीतीश के शपथ ग्रहण समारोह
आजु उपरि बेरा पटना के गाँधी मैदान में राज्यपाल देवानंद कुंवर नीतीश कुमार के बिहार के 32वां मुख्यमंत्री का रूप में अउर भाजपा के सुशील कुमार मोदी के उपमुख्यमंत्री के रूप में पद आ गोपनीयता के शपथ दिअवलें. साथ ही साथ जदयू के 18 आ भाजपा के 10 विधायकन के मंत्री पद के शपथ दिआवल गइल. जदयू का तरफ से विजय कुमार चौधरी, बिजेंद्र प्रसाद यादव, नरेंद्र सिंह, रमई राम, हरि प्रसाद साह, भीम सिंह, रेणू कुमारी, जीतन राम मांझी, दामोदर राउत, पूर्व महाधिवक्ता पीके शाही, शाहिद अली खान, श्याम रजक, प्रवीण अमानुल्लाह, नीतीश मिश्र, अवधेश प्रसाद कुशवाहा, आ गौतम सिंह रहलें जबकि भाजपा का ओर से नंद किशोर यादव, चंद्रमोहन राय, अश्विनी कुमार चौबे, जनार्दन सिंह सिग्रीवाल, गिरीराज सिंह, सत्यनारायण आर्य, रामाधार सिंह, सुखदा पांडेय, आ सुनील कुमार उर्फ पिंटू रहलें. विभाग के बँटवारा अबहीं नइखे भइल.
नीतीश के ताजपोशी आजु
तिसरका बेर बिहार के मुख्यमंत्री बने जा रहल नीतीश कुमार आजु पटना के गाँधी मैदान में मुख्यमंत्री पद के शपथ लीहें. साथही में सुशील मोदी के उपमुख्यमंत्री के शपथ दिआवल जाई. २५ गो कैबिनेटो मंत्री बनावल जइहें जवना में १५ गो जदयू से आ १० गो भाजपा से रहीहें. एहसे पहिले राजग के संयुक्त विधायक दल का बइठक में नीतीश के नेता चुनल गइल. नीतीश विधायक लोग से कहलें कि जीत में अगरइला के जरुरत नइखे ना ही प्रतिपक्ष के मजाक उड़ावे के. जनता काम करे खातिर चुनले बिया आ काम में लाग जाये के जरुरत बा.
मुंबई हमला के दुसरका बरखी आजु
मुंबई हमला के दुसरका बरखी आजु पूरा देश में मनावल जा रहल बा. जगहे जगह कार्यक्रम करावल जा रहल बा. मुंबई में सुरक्षा बल के परेड निकालल गइल. बाकिर एह हमला के अकेला जिन्दा बाँचल अपराधी कसाब आजु ले सरकार के दामाद बनल बा. सगरी दुनिया देखलसि बाकिर हमरा देश के न्यायप्रणाली देखावा में विश्वास करेले से आजु ले कसाब के सजा ना दिआवल जा सकल. ओह पुलिस वालन के अफसोस होत होखी कि मार काहे ना दिहली जा एह आदमी के जे आजु ले जिन्दा बा. आ पता ना अगर कोर्ट से सजा मिलियो गइल त कबले ओकरा के सजा दिहल जाई. संसद पर हमला के दोषी अफजाल के सजा सुप्रीम कोर्ट तक बहाल रहल बाकिर कांग्रेस सरकार ओकरा पर आजु ले फैसला ना ले सकल. हँ ओकरा के बचावे का चुप्पा कोशिश में धीरे धीरे फाँसी के सजा पावल हर आदमी के राष्ट्रपति माफ करत जात बाड़ी.
नारायणपुर में दु आदमी के गोली मार के हत्या
पुर्वी चंपारण के राजेपुर थाना के नारायणपुर गाँव में नक्सली काल्हु दू आदमी के गोली मार के हत्या कर दिहलें. मौका ए वारदात पर मिलल परचा में ओह लोग के पुलिस के मुखबिर बतावल गइल बा. एगो दोसरा घटना में ओरंगाबाद जिला के नवीनगर थाना के सुदार गाँव में थर्मल पावर परियोजना में काम करे वाला कर्मचारियन का शिविर पर हमला कर के सात गो गाड़ी आ मशीनन के नुकसान चहुँपावल गइल. मौका पर मौजूद सुरक्षा कर्मचारियन के पिटाई कइल गइल. हमलावर नक्सली गिरोह के रहलें सँ.
अयोध्या फैसला का खिलाफ इलाहाबाद हाई कोर्ट में अरजी
अयोध्या के मालिकाना विवाद में आइल फैसला का खिलाफ इलाहाबाद उच्च न्यायालय में दू गो अरजी दाखिल कइल गइल बा. अरजी डा॰ मो॰ इस्माइल फारुखी दाखिल कइले बाड़न. कहले बाड़न कि निर्मोही अखाड़ा के मुकदमा पेश करे के अधिकारे ना रहल काहे कि ओकरा मुकदमा के फैजाबाद का अदालत में खारिज कर दिहल गइल रहे. पुरनका न्यायाधीश धर्मवीर शर्मा के रिटायर हो गइला का चलते न्यायमुर्ति के के दीक्षित के उनुका जगहा पर राखल गइल बा. कोर्ट एह अरजियन पर दस दिसम्बर के सुनवाई करी.
लालू प्रसाद अब यादवनो के नेता नइखन रहि गइल
जे हारेला ओकरा पाछा राजनीति में केहू ना रहि जाव. लालू प्रसाद आ रामविलास पासवान का साथे अब इहे हो रहल बा. लालू के पार्टी के शकुनी चौधरी, जे विधानसभा के उपाध्यक्ष रहलें आ मुंगेर का तारापुर से चुनाव लड़ के हार गइलें, कहले बाड़न कि लालू के पार्टी अध्यक्ष पद से इस्तीफा दे देबे के चाहीं, काहे कि अब ऊ पार्टी के के कहो यादवनो के नेता नइखन रहि गइल. दोसरा तरफ रघुवंश प्रसाद सिंह कहले बाड़न कि पार्टी के हार लोजपा से गठबन्हन का चलते भइल जेकरा के औकात से फालतू सीट दे दिहल गइल रहे. ओने काल्हु रामविलास पासवान हवाई जहाज से दिल्ली चल गइलन. एयरपोर्ट पर उनकर विदाई करे वालन के कवनो भीड़ ना रहे. पार्टी के हार से बेसी अपना दू गो भाई आ दू गो दामाद के हार से दुखी रामविलास पासवान चुपचाप जहाज में चढ़ गइलन.
संपर्क क्रान्ति पटरी से उतरल
काल्हु अधरतिया का बाद करीब सवा दू बजे रात में पटना का लगे दीदारगंज में गौहाटी नयी दिल्ली संपर्क क्रांति एक्सप्रेस, २५०१ अप, के चार गो बोगी पटरी से उतरि गइलीं सँ. संजोग बढ़िया रहे कि केहू घवाहिल नइखे भइल. बाद में चारो बोगी के छोड़ के बाकी ट्रेन के पटना जंक्शन ले आइल गइल. जहाँ तीन गो नया बोगी जोड़ के ओह लोग के आगा पठावल गइल.
भोजपुर एस पी का खिलाफ वारंट निकालल गइल.
पटना हाई कोर्ट भोजपुर के एस पी अनिल किशोर यादव का खिलाफ गिरफ्तारी वारंट जारी कर दिहलसि काहे कि एगो फौजदारी मुकदमा में निचला अदालत में गवाहन के हाजिर ना करवलन. एगो आरोपी शिवरतन यादव हाई कोर्ट में जमानत याचिका दाखिल कइले बा कि ओकरा सुनवाई में गवाहन के हाजिर ना भइला का चलते ओकर मामिला के सुनवाई में देरी भइल. एह पर कोर्ट एसपी के हलफनामा दायर करे के कहले रहुवे कि बतावसु कि काहे देरी भइल. बाकिर जब एसपी ना अइलें त कोर्ट उनका खिलाफ गिरफ्तारी के जमानती वारंट जारी कर दिहलसि.


text:
भोजपुरी संगीत के समारोह में देवरिया जिला की नदौली गांव के सोनू शांडिल्य नाम के एगो लइका गवले रहे- “बारह सौ के नौकरी, पहिने पन्द्रह सौ के साड़ी, हाय रे आगनबाड़ी....”। गाने के लाइन व्यग्य भरल रहल। एगो सवाल भी उठावल गइल रहे कि बारह सौ रुपया पगार पाये वाली मेहरारु अगर डेढ़ हजार के साड़ी पहिरी तs घर-परिवार के और खर्चा कइसे चली। कुशीनगर की विशुनपुरा थाना की दुदही ब्लाक में घराइल 128 बोरी पोषाहार येह बात के साबित कs दिहलसि कि आगंनबाड़ी की साड़ी की पीछे इहे राज बा। दरअसल, सरकार गांव-गांव आगंनबाड़ी केन्द्र खोल के नौनिहालन के पोषाहार खियाके पट्ठा बनावला में पावनी अइसन पइसा बहावति बा। लेकिन येह विभाग में भष्टाचार के आलम इ बा कि गरीब लइका-लइकी, आ गर्भवती मेहरारु का हिस्सा वाला पोषाहार खुला बाजार में बेचल जाता। सोमवार य़ानि पहली नवंबर 2010 के एगो पिकप गाड़ी पर लदल 128 बोरा पोषाहार पडरौना- तमकुही मार्ग से बिहार की ओर जात रहे। कुछ जागरुक लोगन के नजर पड़ल। सोचले यूपी की माल से बिहार के लोग मोटाई। अइसन ना होखे दिहल जाई। जागरुक लोगन के पारा गरमाइल, पिकप रोकाइल। विशुनपुरा थाना के सौंप दिहल गईल।
गजब व्यवस्था बा। गांव-गांव आगंनबाड़ी केन्द्र खुलल बा। केन्द्र पर ना लइका लड़केलन ना मेहरारु। लेकिन हर महीना पोषाहार जरुर मिलेला। कागज पर चले वाला अइसन केन्द्र पर लाखौं के न्यारा-बारा होला। लइकन को पुष्ट बनाने वाला पोषाहार 125 से 150 रुपया बोरी बेचि दिहल जाता। एतना सस्ता तs अपने देश में नमक भी ना मिलेला। लइकन-बच्चन-मेहरारु के पोषाहार बाजार में बिकाइला की बाद फिर खगिददारी की माध्यम से गांव में पहुंचेला, जहां जानवार के आहार बनि जाला। भूसी, चोकर, खरी- खुद्दी. दाना-चारा की जगह पर पशुपालक अपनी जानवरन के पोषाहार खियावत। पन्द्रह सौ की साड़ी वाली आगंनबाड़ी की येह कमाई से ब्लाक मुख्यालय से लेके जिला स्तर तक के अधिकारी मलाई काटत हवें। का जरुरत बा? अइसन योजना के। जरुरतमन्दन की अइसन सरकारी योजना के बन्द कs देवे के चाहीं। नाहीं तs गीत के मथेला वाली लाइन गड़बडा के गावल जा- “बेचि के पोषाहार, लिपिस्टिक झारत बाड़ी, हाय रे! आगंनबाड़ी। एन .डी. देहाती
गजब व्यवस्था बा। गांव-गांव आगंनबाड़ी केन्द्र खुलल बा। केन्द्र पर ना लइका लड़केलन ना मेहरारु। लेकिन हर महीना पोषाहार जरुर मिलेला। कागज पर चले वाला अइसन केन्द्र पर लाखौं के न्यारा-बारा होला। लइकन को पुष्ट बनाने वाला पोषाहार 125 से 150 रुपया बोरी बेचि दिहल जाता। एतना सस्ता तs अपने देश में नमक भी ना मिलेला। लइकन-बच्चन-मेहरारु के पोषाहार बाजार में बिकाइला की बाद फिर खगिददारी की माध्यम से गांव में पहुंचेला, जहां जानवार के आहार बनि जाला। भूसी, चोकर, खरी- खुद्दी. दाना-चारा की जगह पर पशुपालक अपनी जानवरन के पोषाहार खियावत। पन्द्रह सौ की साड़ी वाली आगंनबाड़ी की येह कमाई से ब्लाक मुख्यालय से लेके जिला स्तर तक के अधिकारी मलाई काटत हवें। का जरुरत बा? अइसन योजना के। जरुरतमन्दन की अइसन सरकारी योजना के बन्द कs देवे के चाहीं। नाहीं तs गीत के मथेला वाली लाइन गड़बडा के गावल जा- “बेचि के पोषाहार, लिपिस्टिक झारत बाड़ी, हाय रे! आगंनबाड़ी। एन .डी. देहाती


text:
का जमाना आ गयो भाया, कुरसी के लड़ाई मे साँच के बलि दिया गइल। सत्यमेव जयते लिखलका पत्थरवा लागत बा कवनो बाढ़ मे दहा गइल। तबे नु एकर परिभाषा घरी घरी बदल रहल बा। पहिले दिन कुछ आउर आ दोसरा दिन कुछ आउर। अपना देश मे एकर बरियार सुविधा बा जवन कबों केकरो आवाज के अंतरात्मा के आवाज मे पलट देवेले। बाकि एह आवाज के निकाले खाति ढेर पापड़ बेले के पड़ेला। पापड़ बेल देले भर से कबों काम ना चले, त ओह पर कुछ छिड़के के पड़ेला,घाम देखावे के पड़ेला, आ कबों कबों आँचो देखावे के परि जाला। बाकि अबरी दाल भात मे मुसरचंद आ गइले, एही से अंतरात्मा के आवाज ना निकल पावल, नरेटी मे अंटकि गइल। कब निकली एकर कवनों पता नइखे, भा अंटकले रहि जाई, इहो कहल ना जा सकेला। केरा आ बइर के संगत कब ले चल पाई, ई त समय बताई। बाढ़ मे दहा जाये के डरे कीरा आ नेउर एकही डाढ़ पर लउके लन बाकि असर घटते एक दोसरा के जिनगी का पाछे परि जालें। अबही त हँसी हँसी के मुसकियाए आ सेल्फियाए के समय ह, सभे एकर भरपूर लाभ उठा रहल ह। ढेर लोग त जलसा मना रहल बा।
जोगाड़ तंत्र के जमाने मे इहो ना बुझाला कि के जीतल भा के हारल। कुछ लोग एहमे जीतियों के हार जाला आ कुछ लोग हारियों के जीत जाला। अइसने मे लंगूर के हाथे हूर पड़िए जाला। कबों कबों ओकरो भाग जाग जाला जेकर “न गाँव मे घर बा आ ना सिवाने खेत”। भलही उ कठपुतरी लेखा ता थाइया ता थाइया पर ठुमका लगावत लगावत समय काट लेत होखे। बेचारी जनता बेच्चारी बनि के तमासा देखत रहि जाले। ओकरे हाथे त उहे आवेला, अरे मालूम नइखे का “बाबाजी का ठुल्लु”। एह बेचारी जनता के अंतरात्मा के आवाजो केकरो ना सुनाला, भा केहू सुनलो ना पसन करेला। एगो मंथरा के चाल से 3 गो राजा लोग दुखी भइल, दू लोग त दुनिया छोड़ गइल, जवने कालखंड मे तीन-तीन मंथरा एकही जगह एकही समय पर जुट जाँय, फेर त तूफान के अंदाजा लगावल जा सकेला। लइकई मे सुनले रहनी सन कि जहवाँ दू गो मेहरारू भा लइकी मुड़ी सटा के बतीसी फार मुसुकी मारत होखें, उहाँ अनहोनी होखे से दइयो ना बचा सकेले, मनई के का औकात।
पुलुई मट्टी के बनावल ठीहा पर चढ़ि के लाठी भांजल, नोनियाइल भीति के भहराइल कवनो अनहोनी ना कहाला। ई त सभे के पहिलही से मालूम रहेला कि का होखे वाला बा आ का होई। बाकि एह हहकारा से घोड़ा बेंच के सुतल लोगन के नीन खुलि जाये के चाही। सपना मे हमार आधा, हमार आधा के तिगड़म जोड़ले से हर घरी ना जुड़ पावे। खटिया के नीचे उतरे के परेला, चले –फिरे के परेला आ कुछ कामो करे के परेला, जवन लोगन के लउके।ढेर बिसवासो लोगन के शाइनिंग इंडिया के दरसन करा देवेला। दू –चार दिन मे हथोरी मे सरसों जमा के, ओकरा फूलत-फरत देखला के सोच “मुंगेरी लाल के सपना” से बेसी ना कहल जाई। सुने मे आवता कि एक जाने के कवनो तुरुप के ईक्का मिल गइल बाटे। एह घरी ओही के चमकावे मे जुटल बाड़े। कुछ लोग कहता कि सत्ताईस के तीन भाग मे बाटें के खेला होखी। मने सताइस के तीन भाग मे बाँटि के अगिला बेर लड़ाई मे उतरिहें। भगवान भला करे, इनहूँ के अंतरात्मा से कुछ आवाज निकलो।
- जयशंकर प्रसाद द्विवेदी


text:
सिनेमा भोजपुरी में आपन मजगर पहचान बना लेबे वाली अक्षरा सिंह आज हिट फिलिमन के दोसर नाम बन गइल बाड़ी, अक्षरा सिंह माने कि सुपर हिट फिलिम. अब अक्षरा के लगातार हिट होखत फिलिमन में एगो नाम अउर जुड़ गइल बा ‘दिलेर’ के. बिहार के ४० गो सिनेमाघरन में रिलीज भइल ई फिलिम तिसरको हफ्ता धूम मचावे में लागल बिया.
एह फिलिम में अक्षरा सिंह के किरदार के नाम ‘रानी’ बा. एह किरदार के सभतर बड़ाई होखत बा. कम बाकिर नीमने फिलिम करे में विश्वास राखे वाली अक्षरा सिंह के आवे वाली फिलिमन में नारी प्रधान फिलिम “प्रतिघात”, “प्रतिज्ञा-२”, आ “बलमा बिहार वाला” प्रदर्शन खातिर तइयार बाड़ी सँ.
(भोजवुडन्यूज)


text:
निर्माता, संगीतकार आ निर्देशको विनय बिहारी, जे विधायको हउवन, के फिलिम “प्यार मोहब्ब्त जिंदाबाद” के शूटिंग बिहार के राजगीर में पिछला दिने अनेके खासमखास लोग का मौजूदगी में करावल गइल.
सीन रहल “प्यार मोहब्ब्त जिंदाबाद” में रुकावट आ अड़चन पैदा करे वाला निर्दयी खलपुरूष ज्वाला चौधरी (बिपिन सिंह) के मरला का बाद खुशी मनावत पवन सिंह, पाखी हेगड़े के साथे विधायकनो के शामिल होखे के आ “प्यार मोहब्ब्त जिंदाबाद” के नारा देके फिलिम के खुशी भरल समपान के.
एह सीन के बखूबी अपना कैमरे में कैद कइले प्रमोद आ बखूबी सँवरले निर्देशक विनय बिहारी. दिलीप यादव फाइट सम्हरले त नचवाए के जिम्मा रहल कानू मुखर्जी के.
फ़िलिम के गाना सुने में बहुते बढ़िया बाड़ी स. परोसीहे आदि शक्ति एंटरटेनमेंट आ अमरेन्द्र.
मुख्य कलाकारन में पवन सिंह, पाखी हेगड़े, बिपिन सिंह, शाहिद समस, अंजना सिंह शामिल बाड़े.
(भोजवुड न्यूज)


text:
सखी रे बरसे सावन के बदरवा भिन्जे मोर अँचारवा ना !
मोर, पपिहरा के बोली,बदरा से बदरा करेला ठिठोली,कुन्हुके आमराई मे कोइलारावा भिन्जे मोरअँचारवा ना !! सखी रे. … .. .
झूलुआ प लहरत सखियाँ के टोली,
लागे कि बरखा रानी घूँघटा खोली ,
छम -छम बूंदन से होखे झंकरावा भिन्जे मोरअँचारवा ना !! सखी रे. … .. .
असरा मे सजना के अखियाँ बिच्छवनी,
चंपा, चमेली के जुड़ा मे गज़रा लगवनी,
रही- रही तड़पावे बैरी हियरवा भिन्जे मोरअँचारवा ना !! सखी रे. … .. .
पियवा बेदर्दी बड़ा हमके सतावे
बैरी पुर्वइआ मिलन के पियास जागावे ,
सोच के मन मे मिलन के उठे हिलोरावा भिन्जे मोर अँचारवा ना !! सखी रे. ..
करेजवा से छल्कत नेहिया के मोती नैनन मे चमकत पिरीतीया के जोती,जिनिगि हो जाई
उनके से उजियरवा भिन्जे मोर अँचारवा ना !! सखी रे. … .. .
धयी बँहिया उनुकर मुहवा निहाराब अँखियाँ के मोती से पौआं पखारब हमरा परान के अधररवा भिन्जे मोर अँचारवा ना !! सखी रे. .
सखी रे बरसे सावन के बदरवा भिन्जे मोर अँचारवा ना ! सखी रे बरसे सावन
के बदरवा भिन्जे मोर अँचारवा ना !


text:
लागत रहे कि मेला ह. सभे पिकनिक का मूड में रहे. सीन में विनय आनन्द अपना दोस्तन का पलटन का साथे कृशा खंडेलवाल के पीछे हाथ मुँह धो के पड़ल रहले आ कृशा रहली कि घास का, एगो तिनको डाले के तइयार ना रहली. बाकिर विनय आनन्द अपना हठ से ओह नकचढ़ी लड़िकी के पटाइये लिहलन. ई दृश्य रहुवे निर्माता संतोष झा के फिल्म “बंधनमुक्त” के जवना के लेखक निर्देशक हउवें रामअनुग्रह नारायण झा. शूटिंग वाला गाना के बोल रहे “कम कपड़ा में जान तू बड़ा हॉट लागेलू” आ सांचहू कृशा अपना शार्ट पैंट आ स्कर्ट में बिजली गिरावत रहली. फिल्म के कहानी दू गो कालेजिया प्रेमियन के ह जवना रिश्ता के सामाजिक मान्यता नइखे. एह फिल्म के मुख्य कलाकारन में विनय आनन्द, कृशा खंडेलवाल, बादल सिंह, पायल सिंह, बृजेश त्रिपाठी, देव सिंह, गोपाल राय, शिव बाबा, अभय राय आ विजय यादव वगैरह शामिल बाड़े. नृत्य निर्देशन दिलीप मिस्त्री के, संगीट अभिजीत झा आ गणेश पाण्डेय के, गीत श्याम देहाती, संजय सुहाना आ अशोक के बा. छायाकार सुजान धीरु आ संवाद लेखक संजीट कुमार हउवें. फिल्म के प्रस्तुतकर्ता हवे यशी फिल्म्स.
(स्रोत – प्रशान्त-निशान्त)


text:
काकी के काका नाना.
ना ना आजु हम एहिजा कवनो रिश्ता फरियावे नइखी आइल आ ना ही नाता रिश्ता का बारे में बतियावे. आजु हम भोजपुरी में कि, की, का आ के का बारे मे बतियावल चाहत बानी. भोजपुरी लिखे वालन में कि आ की के इस्तेमाल में गलती बहुते होखेला. से सोचनी कि काहे ना आजु एही प कुछ बतिया लीहल जाव. वइसहू पिछला कई बेर से भासा के बात कम भासन के बात अधिका भइल बा.
कहल जाला कि बिगड़ल के केहु भलही बना लेव बनलका के का बनाई? एहिजा बनल भा बनलका शब्द के इस्तेमाल में व्यंजना बा, तंज बा. एह बनल मे बनल कम बिगड़ल अधिका शामिल बा. बहुते बिगड़ल आदमी का बारे मे कह दिआला कि छोड़ऽ ओकर बाति मत करऽ, उ त बहुते बनल ह. आ बनल बिगड़लो के कहाला आ घमंडिओ के. आ अइसनो ना होखे कि एक आ एक हरदम एगारहे कहाव. काम बन गइल माने काम हो गइल, खाना बन गइल माने खाना तइयार हो गइल. त बिगड़ल काम बन सकेला बाकिर बनल काम ना बन सके. ना विश्वास होखे त तनिका दिल्ली के देख लीं. जब कवनो बात अतना लाइलाज हो जाव कि सुधारल ना जा सके त ओकरे के मान लिआला.
हँ त शुरू भइल रहीं कि आ की से त ओहिजे लवटल जाव. कि आ की के इस्तेमाल में बड़हन लापरवाही देखे के मिलेला. जब कवनो वाक्य के दू गो हिस्सा मिलावे के होला त कि के इस्तेमाल कइल जाला आ जब दू गो शब्द का बीच संबंध देखावे के होला त की के. बाकिर भोजपुरी में व्याकरण के कमी का चलते मनमानी ढेर चल जाला. गाछ ना बिरीछ तहाँ रेड़ परधान. जेकरे जइसे मन कर देला उ ओही तरह आपन भोजपुरी लिख बोल लेला. गनीमत अतने होला कि समुझे वाला अकसरहाँ सहिए समुझेलें. लेकिन अगर भाषा के जिअवले राखे के बा, बढ़ावे के बा त कहीं ना कहीं कवनो तरीका बनावहीं चलावहीं के पड़ी. कि आ की के इ लापरवाही कबो कबो बाकी आ बाकिओ में देखे के मिल जाला. हम जान बूझ के एकरा के लापरवाही कहत बानी गलती ना. काहे कि पता ना कब के आपन आकी बाकी सधावे लागे.
बाकि बाकिर के अधवा हिस्सा ह जहाँ र के ध्वनि लुका गइल बा. आ बाकी बकाया वाला बाकी के कहल जाला. आशा करत बानी कि रउरा सभे एह बात प धेयान देब आ कि भा की के इस्तेमाल में सावधानी बरतब.
एहिजा फेर एगो पेंच फँसल लागत बा. जइसे कि हम बेर बेर कहले बानी कि भोजपुरी में भी शब्द के इस्तेमाल असहज लागेला आ भरसक कोशिश होखे के चाहीं कि भी के इस्तेमाल मत होखे. ओही तरह भोजपुरी में की के इस्तेमाल कम से कम करे के चाहीं. राम की बाइक, सीता की साड़ी वगैरह में आइल संबंधसूचक शब्द की भोजपुरी में शायदे इस्तेमाल होखे के चाहीं. भोजपुरी मे की का जगहा के, भा क के इस्तेमाल होखेला. जइसे कि राम के बाइक, सीता क साड़ी वगैरह. के आ क दुनू मान्य होखे के चाहीं काहे कि भोजपुरी एगो बड़हन इलाका में पसरल भासा कम बोली अधिका हियऽ आ जगहे जगह एहमें नजर आवे वाला अंतर के सहज भाव से लेबे के चाहीं. बावे भा बाटे, आ बाड़े, बाने, बारे वगैरह शब्दनो का साथे इहे हाल बा. केकरा के सही आ केकरा के गलत कहल जाई एहमें बड़हन बड़हन विद्वान अझूरा जइहें. हमार का औकात बा. बड़ बड़ जने दहाइल जासु आ गदहा पूछे कतना पानी? बाकि भोजपुरी मे एह तरह के चरचा बतकुच्चन के कमी का चलते हमरा इ सब करे के पड़ेला कि विद्वान लोग बात के बतगंड़ बनावे, चरचा चलावे जेहसे कि कवनो सन्मार्ग निकल सके सभका सोझा.
,